**ПРОТОКОЛ ОТ ДВАДЕСЕТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено посредством видеоконферентна връзка на 25 март 2021 година, начало 09:00 часа**

 От общо 51 общински съветници присъстваха 49, отсъстваха: Алисе Муртезова и Елеонора Николова. Заседанието беше открито и ръководено от Иво Пазарджиев – председател на Общински съвет – Русе.

 **Г-н Иво Пазарджиев**: Колеги, стартираме проверка на кворума, посредством приложенията, моля да се регистрирате. 40 общински съветници са се регистрирали в системата. Имаме необходимия кворум да започнем нашата работа. Откривам 20-то редовно заседание на Общински съвет – Русе. Преди да започнем с нашата работа, искам от името на всички общински съветници да честитя рождения ден на Полина, нашата сътрудничка, която така помага на всички нас в работата ни като общински съветници. Днес е рожденик да ѝ пожелая много здраве, успехи на нея и на семейството ѝ и само положителни емоции. За съжаление днес сме в такава ситуация, че няма как да се виждаме, но …

 **Г-жа Росица Георгиева**: Господин Председател, ако позволите …

 **Г-н Иво Пазарджиев**: Позволявам.

 **Росица Георгиева:** Росица Георгиева съм, да поздравя днеска е и големия християнски празник Благовещение. В този ден църквата определя като Деня на майката, така че на всички колеги жени в общинския съвет желая много здраве, а на всички останали здраве, сили и успехи. Честит празник!

 **Г-н Иво Пазарджиев**: Благодаря, г-жо Георгиева. Продължаваме с нашата работа. На основание чл. 106 от Правилника за организация и дейността на ОбС-Русе, неговите комисии и взаимодействието му с общинска администрация обявявам постъпилите питания. Питане от общинския съветник Биляна Кирова с вх. № 233 от 11.03.2021 г. с писмен и устен отговор, както и питане с вх.№248 от 17 март от общинския съветник Алисе Муртезова също с писмен и устен отговор. Съгласно последните редакции на правилника ни писмения отговор ще бъде предоставен след прочитането от общинска администрация. (прекъсва не се чува) електронната поща … Започваме с разискванията по дневния ред. Както друг път, така и сега ще моля, ако има желаещи за изказване да ги правят в общия чат, аз го следя и него. Има една допълнителна точка, която е по предложение на кмета на Община Русе, имате я представена на електронните пощи. Точката касае Освобождаване от плащане на месечни наемни вноски на наемателите на общински обекти за периода от 01.02.2021 г. до 31.03.2021 г. включително, чиято дейност е засегната от наложените временни противоепидемични мерки със заповеди на Министъра на здравеопазването на Република България през време на извънредната епидемична обстановка, удължена със съответния нормативен акт. Аз предлагам … секунда само, предлагам тази точка да бъде гласувана след последната точка, а именно тя да стане 35-та, а питанията да станат 36-та точка. Има ли други предложения? Добре, подлагам на гласуване моето предложение въпросната точка да бъде като 36-та да бъде включена в дневния ред. Моля, да си включите пултовете за гласуване, ще изчакам да се регистрират повече съветници. Виждам, че пултовете са активни, моля, да стартираме режим на гласуване.

**КВОРУМ – 40. С 40 гласа „за”, 0 „против” и 0 „въздържали се” се прие предложението.**

 **Г-н Иво Пазарджиев:** Има ли други предложения по дневния ред? Не виждам заявили желание в общия чат. Гласуваме дневния ред като цяло.

**КВОРУМ – 39. С 39 гласа „за”, 0 „против” и 0 „въздържали се” се прие следния**

**ДНЕВЕН РЕД**

1. К.л.418 Необходимост от разрешение за продажба на недвижим имот, собственост на „Център за психично здраве – Русе“ ЕООД
2. К.л.410 Приемане на Наредба за изменение и допълнение на Наредба № 17 за символиката на Община Русе
3. К.л.408 Финален доклад-отчет за изпълнение на Интегриран план за градско възстановяване и развитие на град Русе за периода 2014-2020 г.
4. К.л.409 Годишен доклад за наблюдение на изпълнението през 2020 г. на Актуализирания документ за изпълнение на Общинския план за развитие на Община Русе за периода 2017-2020 г.
5. К.л.411 Решение за приватизация чрез търг на общински недвижим имот с адрес: ул. „Рига“ №24, град Русе, предмет на АОС №9855/16.10.2020 г.
6. К.л.412 Откриване на процедура за приватизация на сграда за търговия - бивша сладкарница „Бор“ в кв. Дружба II-„Селеметя“, с административен адрес: гр. Русе, ул. „Кръстец“ №81, предмет на АОС №5335/14.02.2008 г.
7. К.л.413 Откриване на процедура за приватизация на сграда с идентификатор 63427.7.273.1, с административен адрес: гр. Русе, ж.к. „Изток“, ул. „Котовск“ №6, предмет на АОС №7743/25.03.2016 г.
8. К.л.414 Допълване на Годишния план за работа по приватизация през 2021 г. и откриване на процедура за приватизация на общински имот с административен адрес: гр. Русе, бул. „Липник“ №52, вх. 3, ет. 0, предмет на АОС №8730/09.11.2018 г.
9. К.л.419 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в землището на гр. Русе, местност „Нови Халваджи“
10. К.л.420 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в с. Семерджиево, Община Русе, ул. „Вихрен“ №1
11. К.л.421 Откриване на процедура за провеждане на публичен търг с явно наддаване за продажба на недвижими имоти – частна общинска собственост, с адрес: гр. Русе, кв. „Средна кула“, ул. „Слав“ №9 А
12. К.л.422 Учредяване възмездно право на пристрояване за изграждане на склад към съществуващ гараж, с адрес гр. Русе, ул. „Рига“
13. К.л.423 Съгласие за продажба на общински терен от 22 кв.м. по улична регулация, приобщен къмУПИ IX-1204 в кв. 97 по регулационния план на град Мартен, Община Русе
14. К.л.424 Съгласие за продажба на общински терен от 13 кв.м. по улична регулация, приобщен къмУПИ XVIII-153 в кв. 149 по регулационния план на кв. „Средна кула“, град Русе
15. К.л.425 Извънредно присъствено заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД гр. Русе, насрочено за 20.04.2021 г. (вторник) от 11,00 часа и резервна дата за заседанието на 27.04.2021 г. (вторник)
16. К.л.437 Откриване на процедура за провеждане на продажба на недвижим имот - частна общинска собственост, намиращ се в с. Бъзън, Община Русе, ул. „Св. Св. Кирил и Методий“ №86, представляващ УПИ II в квартал 7 по реда на чл.35, ал. 3 от ЗОС
17. К.л.415 Провеждане на публичен търг с явно наддаване за отдаване под наем на част от сгрaда – публична общинска собственост – автоспирка, разположена в село Тетово, Община Русе
18. К.л.416 Провеждане на публичен търг с явно наддаване за отдаване под наем на части от терени - публична общинска собственост, за разполагане на преместваеми обекти по чл. 56 от ЗУТ
19. К.л.417 Отдаване под наем на имот – публична общинска собственост, с административен адрес гр. Русе, ул. „Братя Миладинови“ №37
20. К.л.433 Годишен финансов отчет и отчет за дейността на Фондация „Русе – град на свободния дух“ за 2020 г.
21. К.л.427 Отчет за дейността на Местната комисия за борба срещу противообществените прояви на малолетните и непълнолетните през 2020 г.
22. К.л.429 Приемане на Общински годишен план за младежта на Община Русе за 2021 година
23. К.л.434 Приемане на бюджет, насоки за работа и работна програма на Фондация „Русе – град на свободния дух“ за 2021 г.
24. К.л.426 Предоставяне на общински паркинг „Воден“ за безплатно ползване
25. К.л.428 Годишен отчет за 2020 г. за изпълнение на Програма за опазване на околната среда на Община Русе 2017-2020 г.
26. К.л.431 Приемане на годишен план за ползване на дървесина в горски територии общинска собственост за 2021 год.
27. К.л.432 Кандидатстване на Община Русе по процедура чрез директно предоставяне на безвъзмездна финансова помощ BG05M9OP001-2.090 „Нова дългосрочна грижа за възрастните и хората с увреждания – Етап 2 – предоставяне на новите услуги, за конкретни бенефициенти /КБ/
28. К.л.430 Приемане на бюджетна прогноза 2022 – 2024 г. – местни дейности на Община Русе и приложения
29. Корекция на бюджета на Община Русе за 2021 г.
30. К.л.435 Одобряване на задание, разрешаване изработването на подробен устройствен план /ПУП/ - Парцеларен план на пътна връзка през ПИ 47336.61.148 в м. „Ясаците“, землище на гр. Мартен
31. К.л.436 Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – захранващ водопровод до имоти с идентификатори 63247.169.553, 63427.169.554, 63427.169.558 и 63427.169.542 в м. „Гълъбец“, землище на гр. Русе
32. К.л.438 Даване на разрешение за изработване на проект за подробен устройствен план – план за застрояване на поземлен имот с идентификатор 63427.146.13, находящ се в местността „Хаджигенова чешма“, гр. Русе
33. Вх.№ 230/2021 Опрощаване на публично вземане по Молба за опрощаване до Президента на Република България с вх. № 94-05-23/08.01.2021г.
34. Приемане план за заседанията на ОбС – Русе за периода месец април 2021 – юли 2021 г.
35. Освобождаване от плащане на месечни наемни вноски на наемателите на общински обекти за периода от 01.02.2021 г. до 31.03.2021 г. включително, чиято дейност е засегната от наложените временни противоепидемични мерки със заповеди на Министъра на здравеопазването на Република България през време на извънредната епидемична обстановка, удължена с РМС № 72/26.01.2021 г.
36. Питания

**1 Точка**

**К.л.418 Необходимост от разрешение за продажба на недвижим имот, собственост на „Център за психично здраве – Русе“ ЕООД**

 **Г-н Иво Пазарджиев:** Аз ще докладвам, тъй като съм вносител. Няма да ставам на микрофона на другия микрофон. Уважаеми колеги, настоящият проект на решение касае недвижим имот, находящ се в село Костенковци собственост на „Център за психично здраве – Русе“ ЕООД, чийто едноличен собственик на капитала е Община Русе и принципал, негов принципал Общински съвет – Русе. При разговор с управителят на лечебното заведение д-р Матева същата ми разясни, че въпросния имот не може да бъде поддържан от лечебното заведение, тъй като те предпочитат да влагат парите си в лечебна дейност и нямат възможност за допълнително разходи за други дейности, каквато е тази. Аз предлагам обаче … ще направя процедурно предложение за изслушване на д-р Матева, която е на линия и може да ви даде по-подробни, по-подробна информация. Тя е запозната с въпросите, които са поставени по време на комисиите и считам, че ще отговори коректно. Така че правя процедурно предложение, моля да си отворите пултовете за гласуване за изслушване на д-р Теменужка Матева, управител на „Център за психично здраве – Русе“ ЕООД. Стартираме системата за гласуване. Моля, за гласуване.

**КВОРУМ – 42. С 42 гласа „за”, 0 „против” и 0 „въздържали се” се прие предложението.**

 **Г-н Иво Пазарджиев:** Доктор Матева, моля да се включите и да представите ситуацията около имота в Костенковци.

 **Д-р Теменужка Матева**: Благодаря за дадената дума, за да мога да се изкажа. Имотът в село Костенковци е закупен през 1976 година на стойност от 5 500 лв., като в началото е използван много активно от служители на Психото, които даже чакаха ред, за да ходят и да се възползват от тези условия. Намира се на 149 км. от Русе, като във времето сме правили частични ремонти, когато сме имали възможност. В началото, когато … преди 1990-та имаше жена от село Костенковци, която осъществяваше някакъв вид контрол над тази къща като домакин срещу заплащане, впоследствие жената почина, в момента има 8 жители това село. От около 10 години не желаят служителите на Психото не желаят да ходят в Костенковци, тъй като там условията са доста мизерни и предпочитат да отидат на почивки на други дестинации, които имат възможност. От 5 години реално сме правили много дребни, частични ремонти, тъй като нашите шари са насочени главно в лечебната ни дейност. Но от началото на миналата година, когато ходиха наши хора и видяха, че покрива тече, реално ние не направихме абсолютно нищо, тъй като беше обявено и пандемията и досега всъщност ние не сме правили никакви ремонти там от началото на миналата година. Къщата се руши, покрива тече, те са всъщност 3 стаи, целият двор е 300 декара, 300 квадрата, извинете, като къщата и прилежащите ѝ постройки са на около 200 квадрата и остава за двор около 100 квадрата там. Като навремето Психото е изградило външна тоалетна и външна баня, вътре в сградата няма тоалетни и бани. Изчислихме с колегите и с главния счетоводител какво би ни коствало да ремонтираме тази къща и целия диспансер е на мнение, всички хора в Психото са на мнение, че най-удачния вариант е да бъде продадена, тъй като нямаме пари да платим сериозни ремонти и най-вече покрива на тази сграда. Ние молим Общинския съвет да ни даде разрешение да я продадем, тъй като в момента нейното състояние никак не е добро, покрива си тече от началото на миналата година, влизат хора вътре, които я разграбват, но ние не можем да осъществим и охрана на тази къща, тъй като за това трябват доста средства, ние не можем да си разрешим това. В 2019 г. съм говорила с доста хора в ЦПЗ - Русе дали има някой желание да отиде там и да гледа къщата, да я ремонтира, но такива желаещи от нас няма. Общо взето при доста евтини екскурзии в Турция и Гърция хората предпочитат да отидат там, отколкото в Костенковци, където няма къде да се хранят, а те реално трябва да си готвят там. Ние действително молим за такова разрешение, защото това е един ремонт, който реално Психото в момента няма нужда, условията са много тежки, от 1 година ние буквално се борим с всичките хора, които идват тука с Ковид, с психични заболявания, с наркомании, в момента имаме много Ковидни хора и всъщност всичките пари, които ние притежаваме отиват, които ни дава Министерството на здравеопазването отиват реално за дезинфекционни, за материали за дезинфекция, за предпазване на хората ни от заболяване и за всички необходими неща по лечебната дейност. Благодаря, ако има някакви въпроси към мене аз веднага съм готова да отговоря.

 **Г-н Иво Пазарджиев**: Благодаря на д-р Матева. Има заявено изказване от името на група от г-жа Деана Тонева. Заповядайте, г-жо Тонева.

 **Г-жа Деана Тонева**: Здравейте, колеги, село Костенковци е едно много живописно балканско село, на 7 км. от град Габрово, на 8 км. от село Боженци, на 4 км. от Дряновския манастир и на 12 км. от комплекс Етъра. В него силно е развит екотуризма като има много къщи за гости с басейни, еко комплекс с конна база и екомандра. В тази връзка искам да попитам дали продажбата на този общински имот е единственото решение за него? Не е ли възможно да се потърси друго решение като се смени предназначението му например за почивна база за деца в неравностойно положение или деца с увреждания, база за зелено училище или нещо въобще от този характер? Направен ли е оглед от общинската администрация на имота? Ако не е то може да се сформира комисия от общински съветници и от служители експерти на общината, след което да се вземат окончателно решение да се вземе. Относно средствата за поддържане и евентуално преустройство би могло поетапно да се влагат или да се кандидатства по проект с подходяща програма. При възможностите, които предоставя локацията на този имот би било жалко да се лишим от него. Както гласи сентенцията „Лесно се руши, трудно се гради“. В този ред на мисли предлагаме да се отложи разглеждането на тази точка от дневния ред за следващата сесия на общинското събрание, за да се вземе адекватно решение за използването на имота в интерес на община Русе и гражданите.

**Г-н Иво Пазарджиев**: Благодаря на г-жа Тонева. Има ли други желаещи за изказания по точката? Не виждам заявени изказвания, аз ще направя изказване в такъв случай. Уважаеми колеги, настоящото, уважаема г-жо Тонева, настоящия имот, доколкото знам от разговорите ми с д-р Матева, от обясненията, които тя направи днес в настоящото заседание на общинския съвет е, че това касае един малък имот, общо взето една къща с няколко стаи. И едва ли въпросната къща може да се ползва дали като база за зелено училище, или като санаториум, както г-жа Тонева казва. Лично аз считам, че времето, някои добри придобивки от социализма, които сме имали да може да се осигурява почивно дело на работещите, дали на общината, дали на определени търговски дружества за съжаление в днешно време трудно можем да си ги позволим и това е една такава, каквато е имало преди години. Към настоящият момент туроператорските фирми дават доста изгодни предложения за почивка и това го коментирах с д-р Матева. Никой не би пожелал да отиде в едни примитивни условия да почива в една къща, която не е в добро състояние и едва ли някой би вложил, особено Центъра за психично здраве би вложил пари в нея на фона на разходите, които те имат за лечебна дейност. И в тази връзка лично аз считам, че най-добри вариант е този имот да бъде продаден с оглед на това … Това е едно постоянно бреме за разходи за Центъра за психично здраве, за неговия собственик, както за данъци, така и за поддръжка и за всеки един изминал ден този имот губи стойността си, тъй като както д-р Матева каза той се разграбва и не може да бъде охраняван. Така че аз лично считам, че трябва да вземем това решение, на което съм вносител, но ако д-р Матева иска нещо да добави … Госпожа Тонева сега си заявява реплика, ще си направи репликата и ако д-р Матева иска след това да добави нещо нека да го направи. Реплика за г-жа Тонева. Заповядайте, г-жо Тонева.

 **Г-жа Деана Тонева /реплика/:** Доколкото разбрах тази къща е на 200 квадрата нали, защото общо терена е на 300 квадрата и на тези 200 квадрата тя е на 2 етажа, едва ли са само 3 стаи, нали? Другото, което е доста така ми се струва апетитен имота, защото не знам дали сте ходили там, но наистина селцето е превърнато едно еко селце и е много красиво и може би има апетити да се купи тази къща, не знам.

 **Г-н Иво Пазарджиев:** Добре. Доктор Матева, желаете ли да добавите нещо към изказването Ви?

 **Д-р Теменужка Матева:** Преди две години имаше 4 къщи за гости, които даваха като екотуризъм. Собственикът на тези къщи почина и в момента няма такива къщи. Тази е една стара информация, която върви по Гугъла, която аз също видях и много се учудих, защото ходиха от нас хора януари или февруари месец. Такова нещо няма в момента, нито има конна база, нито има ресторант, както е дадено по интернет, нито има къщи с басейни в момента. Той беше купил 4 къщи г-н … от Пловдив и го беше превърнал за екотуризъм, но в момента няма такова нещо. Не зная защо, ние самите се убедихме в Гугъл има такава информация и много се учудихме, защото ние ходихме там. Къщата е на 300 квадрата, от които самата къща на 114 квадрата, като на 1 етаж няма нищо, едни извити стъпала, които водят към 2 етаж, на който има 3 стаи и едно малко стайче. От Психото правиха една … като отдолу направиха … (прекъсва не се чува) тоалетна там. Ама тя винаги може а бъде посетена и може да бъде видяна, а всъщност тя се намира на един много голям баир от село Лисичарка нагоре. Това село не е толкова китно, има 8 жители в момента, които са живи хора, които си живеят там. Винаги във всеки един момент, ако някой има желание да види ще го …, ще покажем къщата разбира се. Не знам защо тя има и катинар, който според мене е доста ненужен в момента на вратата. Най-хубавото нещо в момента в цялата къща е вратата, която ние изградихме в 2019 година с наши средства пак. Всъщност това беше най-хубавото нещо, въпреки всичко пак я разбиха. Действително това, което го пише по по интернет няма нищо общо, никаква връзка с действителността в момента. Информацията е остаряла и тези къщи вече не съществуват след смъртта на собственика им, който ги беше взел от Пловдив. Господин Атанас Спасов, вечна му памет на човека. Благодаря.

 **Г-н Иво Пазарджиев:** Благодаря на д-р Матева. Има ли други желаещи за изказване по точката? Не виждам. Подлагам на гласуване първо предложението на г-жа Деана Тонева за отлагане на настоящото, на гласуването по настоящата точка за следващата сесия. Моля, да си отворите пултовете за гласуване, стартираме системата.

**КВОРУМ – 40. С 12 гласа „за”, 13 „против” и 15 „въздържали се” не се прие предложението.**

 **Г-н Иво Пазарджиев**: Подлагам на гласуване проекта за решение като цяло. Моля да гласувате.

**КВОРУМ – 43. С 31 гласа „за”, 2 „против” и 10 „въздържали се” се прие**

**РЕШЕНИЕ № 425**

На основание чл. 21, ал. 1, т.9 от ЗМСМА, във връзка с чл.137, ал.1, т.7 от ТЗ, чл.10, ал. 1, т.9 от Наредба № 9 на ОбС – Русе за реда и условията за упражняване правата на община Русе върху общинската част от капитала на търговските дружества, Общинският съвет реши:

1. Дава съгласие д-р Теменужка Матева Дечкова – Новакова в качеството й на управител на „Център за психично здраве - Русе” ЕООД да проведе процедура за продажба на недвижим имот, представляващ: дворно място от 300 кв. м. заедно с построените в него: двуетажна паянтова къща застроена върху 114 кв. м., и полусрутена пристройка към нея, застроена върху 45 кв. м. в с. Костенковци, община Габрово, предмет на Нотариален акт № 47, том II, дело № 628 от 1976 г. по описа на Габровски районен съд.

2. Процедурата по продажба на недвижимия имот да се извърши след изготвяне на пазарна оценка, съгласно Български стандарт за оценяване от 2018 г. от вписано с оценителска правоспособност лице в Камарата на независимите оценители в България.

 **Г-н Иво Пазарджиев:** Продължаваме със следващата точка. Благодаря на д-р Матева за участието. Продължаваме със следваща точка.

 **Г-н Митко Кунчев:** Поисках обяснение на отрицателен вот, може ли?

 **Г-н Иво Пазарджиев:** Къде сте го поискали? Не виждам в чата.

 **Г-н Митко Кунчев:** Започнах да го пиша …

 **Г-н Иво Пазарджиев:** Да, заповядайте.

 **Г-н Митко Кунчев /обяснение на отрицателен вот/:** Аз гласувах против, защото взехме прибързано решение. Вместо да изпратим една комисия от общински съветници и администрацията да види на място какво става и да вземем едно информирано решение считам, че вземахме едно прибързано решение и затова гласувах против. Благодаря.

 **Г-н Иво Пазарджиев:** Благодаря на г-н Митко Кунчев. Има ли други желаещи за някакви обяснения на отрицателен вот? Не виждам. Продължаваме с 2-ра точка.

**2 Точка**

**К.л.410 Приемане на Наредба за изменение и допълнение на Наредба № 17 за символиката на Община Русе**

 **Г-н Иво Пазарджиев:** Tочката ще докладва заместник-кмета г-н Енчо Енчев. Заповядайте, господин Заместник-кмет.

 **Г-н Енчо Енчев:** Благодаря. Уважаеми общински съветници, общинска администрация поддържа направеното предложение. Във връзка с постъпили предложения по публикуваната за обществено обсъждане наредба за изменение и допълнение на Наредба № 17 за символиката на Община Русе и проведените обсъждания в постоянните комисии на общинския съвет внасяме допълнение към предложението за приема не на наредбата с к.л. 410, както следва в параграф, първо в § 1, точка 2 текстът „ … през последните 3 години …“ отпада. Второ, § 3, точка 4-та от проекта на нормативен акт става т. 1.4. се отменя, което означава, че остава категория архитектура, както приехме. Трето, в § 5, точка 2 текста „ … и по един представител на работодателските и синдикалните организации в сферата на образованието, представени на общински равнище …“ се заменя с текста „ … и двама представители на РУО – Русе …“. Благодаря.

 **Г-н Иво Пазарджиев:** Благодаря на заместник-кмета. Имате ли го писмено да ми го дадете да го приложа? Благодаря на заместник-кмета. Виждам в общия чат вече има и предложения от г-н Орлин Дяков, изказване. Секунда само да видя кой беше първи, първо г-н Дяков изказване, той изпрати и предложение. Заповядайте, г-н Дяков за изказване.

 **Г-н Орлин Дяков:** Уважаеми колеги, господин Председател аз имах няколко изказвания по време на комисиите, които най-важното, може би най-важното беше на комисията по култура. Сега, за мене безкрайно неприятно беше, че на една пресконференция, по-точно на пресконференция на ВМРО тия предложения, които бях дал така се изказаха от името на ВМРО. Та, искам да кажа първо, че не бива да управляваме и да променяме наредбите с обществени съвети. Общественият съвет е една прекрасна форма за допитване, за мене хората, които са в този обществен съвет по култура са уважавани експерти, но в края на краищата ние сме общински съветници, които сме избрани на избори и сме оторизирани да променяме наредбите и да законотворстваме в рамките на общината. Ще бъда кратък, моето предложение е в точка 1.3. текстът „ … изобразително изкуство …“ да се замени с „ … изобразително и визуални изкуства …“, а не само с визуални изкуства, визуално изкуство. Просто, защото визуално изкуства е нещо, което за мене не определя изобразителното изкуство. В чл. 45, ал. 2, текста се променя с „ … четирима представители на комисията по култура и религиозни въпроси“. Не знам защо и по каква причина това мое предложение за четиримата представители беше прието на комисията по …, беше прието на комисията по икономика, надявам се сега също да бъде прието.Не знам защо се изолират общински съветници от решаването на така важни въпроси и в края на краищата от гласуване, после на бюджет или на още много други така неща, свързани с награда Русе. И последното ми предложение, което държа да бъде гласувано, практиката е да се създава работна група, има обществено напрежение, относно награда Русе това е ясно, за мене в настоящата промяна не се променя основното т.е. философията, наградите остават пак прекалено много и затова според мен трябва да се създаде една работна група, това ми е третото предложение, която да бъде натоварена с промяна на Наредба 17 в частта ѝ за награда Русе. Очаква се тази награда да бъде с много по-малко категории, с много по-малко номинации, тъй като на една от комисиите ми беше зададен въпроса какво конкретно, аз не искам го казвам сега какво конкретно, а бих го предложил на работната група. Според мен би трябвало да са не повече от шест наградите Русе в двете категории “Образование“ и „Култура“. Това е, което исках да кажа.

 **Г-н Иво Пазарджиев:** Благодаря на г-н Дяков. Следващият заявил изказване е г-н Косьо Станев. Заповядайте, г-н Станев.

 **Г-н Александър Неделчев:** Реплика съм заявил, заявил съм реплика.

 **Г-н Иво Пазарджиев:** Да, да, г-н Неделчев, извинявайте, не я видях. Сега първо реплика за г-н Неделчев. Заповядайте.

 **Г-н Александър Неделчев /реплика/:** Благодаря, г-н Пазарджиев. Не мога да разбера на колегата Дяков, какво му пречат обществените съвети. Той е против в общественото начало … (прекъсва не се чува) или какво? В тези обществени съвети са представители, са представени от хора, които имат огромна експертиза в съответните области, за които става дума и те по никой начин не измества ролята на общинските съветници и на общинския съвет, защото това, което след обсъждане в тях администрацията внесе се обсъжда във всички постоянни комисии на общинския съвет и в крайна сметка съветниците на сесия решаваме какво да приемем и дали да го приемем. Така, че категорично не съм съгласен, че обществените съвети нямат място в обсъждането. И напротив, аз не съм привърженик на създаването на смесени работни групи от администрация и общински съветници за подготовката на промени в каквито и да е било наредби. Има си ясно разделение на функциите, общинска администрация е задължена да подготвя предложенията и с кого тя ще ги обсъжда предварително си е неин проблем, след което ние като съветници в комисиите можем да правим всякакви предложения, допълнения, изменения и на сесия да ги приемаме или отхвърляме. Така, че няма нужда тепърва да се правят работни групи. Имаме материал, който е обсъден на достатъчно широка основа нека да си кажем мнението с позиции и гласуване. Благодаря.

 **Г-н Иво Пазарджиев**: Благодаря на г-н Неделчев. Дуплика за г-н Дяков.

 **Г-н Орлин Дяков /дуплика/:** Аз съжалявам, г-н Неделчев, но недейте да ме конфронтирате с обществените съвети. Никъде не съм казвал, че обществените съвети пречат. Напротив, казах, че там има уважавани експерти в совите области. Но, процедурата е съвсем, съвсем различна и вие знаете много добре и в случая тя кардинално е нарушена. Значи, общинските съветници изготвят предложения, могат да правят промени в наредбите, вие сте го правили и аз съм бил председател на работна група, която го е правила и знаете много добре, че в резултат на тези промени, тези наредби работят. Поне това, което аз съм направил в две наредби работи. Това, тази промяна би могла да бъде представена на обществения съвет за обсъждане и тогава, ако има забележки, промени отново да влезе в комисии и да си мине по реда. Ще Ви бъда благодарен, ако не ми преиначавате думите, нямам нищо против обществените съвети изобщо.

 **Г-н Иво Пазарджиев:** Добре, благодаря ви. Следващото заявено изказване на г-н Косьо Станев.

 **Г-н Косьо Станев:** Уважаеми колеги, времето до връчването на наградите е много малко и цялата тази процедура не би могла да се осъществи пълноценно. Лично аз подкрепям този вид на материала, заедно с внесените от администрацията допълнение и уважавам мненията, но те трябваше да бъдат изказани много по-рано. Би трябвало да г-н Дяков да присъства на обществените съвети и да каже какво мисли, сега вече няма време. И в комисията по образование и проф. Мишо Илиев, и Галин Ганчев, предложиха и аз се съгласих да приемем в този вид на наредбата, да огледаме още веднъж нещата и ако трябва по-нататък да си определим по-голям буфер от време, за да направим някакви по-съществени промени, ако искаме да има такива. Лично аз не съм привърженик на по-големи промени, защото те се усложнят работата и така ще ни тласнат в посока, която няма да бъде продуктивна. Някак си не мога да приема, че изобразителни и визуални изкуства трябва да се разделят, всичкото това е визуални изкуства. Сега, почваме да изпадаме в дребнотемия. По отношение на броя на представителите на комисията по култура предпочитам да са двама. Така даваме по-голямо поле на обществените организации и личности от професионалисти, които да участват в определянето на наградата. Иначе, ако в този наш общински съвет тази година има 3-4 души, които професионално се занимават с култура, в следващия, ако няма нито един, степента на компетентност на общинските съветници по отношение на културните процеси и личности повишава ли се или се намалява? Така че общественото начало е изключително важно и трябва да го утвърждаваме. Иначе при …, знаем какво се случваше, при надмощие на една политическа сила се вземаха политически решения. Мисля, че така е по-разумно и поддържам в този вид наредбата с допълненията на общинска администрация. Благодаря

 **Г-н Иво Пазарджиев:** Благодаря на г-н Косьо Станев. Реплика за Орлин Дяков.

 **Г-н Орлин Дяков /реплика/:** Аз с голямо удоволствие щях да присъствам на тия обществени съвети, ако бях уведомен. Проблемът в цялата работа е, че обществения съвет е една доста тежка структура и много трудно се събират толкова много хора на едно място. В случая аз казах какво съм получил и обясних защо не съм бил на тези обществени съвети. Общественият съвет, пак казвам нямам нищо против, присъстват 4-5 общински съветника. Не знам защо се вменява как да кажа усещането, че ако присъстват общински съветници ще има политически решения. Извинявайте, но аз съм присъствал на много такива комисии, политически решения никога не е имало. Повечето хора, повечето пъти хората, които са представили за награда Русе са обществено значими хора, хора, чиято дейност се вижда, тя е налице, не можем да я измислим по някакъв начин, така че е абсурдно да мислим за политически решения при Награда Русе, това първо. И второ, аз мисля и твърдя, че хората са ни избрали на избори, за да правим това, по някакъв начин да участваме в управлението на града. А общественият съвет е събран с телефонни обаждания от администрацията. Извинявайте, ама измества се тежестта на … как да кажа, на демокрацията. Нямам нищо против експертите в нашата област, ние в случая сме трима и не виждам никаква причина да бъдат 4-ма представители, които са избрани с гласовете на русенци да участват в тая комисия. Благодаря за вниманието.

 **Г-н Иво Пазарджиев**: Благодаря на г-н Орлин Дяков. Следващият заявил изказване е г-жа Росица Георгиева.

 **Г-жа Росица Георгиева**: Уважаеми господин Председател уважаеми колеги, само една, един кратък коментар. Господин Дяков, не смятам, че на заседанието на комисията по култура и религиозни въпроси председателя на комисията е онемял ,за да считате, че това, което се е обсъждало е излязло като пресконференция от името на ВМРО. Ще Ви помоля да погледнете протокола о предложенията, които са направени, но няма да влизам в обяснение, защото поисках изказване, а не реплика. Напълно съм съгласна, че предвид кратките срокове, които имаме за промяна на Наредба 17 ние накрая се обединихме около това да се направя тези предложения, които направихме по време на комисията по култура и религиозни въпроси, както и на комисията по образование, наука и иновации и те са взети предвид от общинска администрация. Корекциите, които направи в този материал общинска администрация са в процес …, резултат от обсъждането, което проведохме. Да, солидирам се с изказването на г-н Станев по отношение на това, че кратките срокове ни карат да приемем наредбата и тези промени така, да се огледат нещата и ако наистина има следващи въпросителни по отношение на тази наредба, защото г-н Дяков, ние с Вас сме променяли в предния мандат почетен гражданин на Русе и знаете колко диалог водихме и колко предложения имаше тогава. Така, че в един следващ период може да бъде направен отново преглед на Наредба 17 и тези предложения, които имахте по отношение на намаляване броя на наградите, ако се постигне консенсус те да бъдат взети предвид. На пресконференцията на ВМРО не се е изказвало Ваше предложение, а тези, които аз конкретно дадох по отношение на броя на представителите, предвид синдикатите в образование и наука, защото там притеснението, което беше, че те не познават работата на членовете, които не са и би трябвало да има териториална структура на МОН, в които работят специалисти, които познават работата и дейността на всички в образованието. Така, че съжалявам, че се чувствате обиден, но не смятам, че сме казали нещо на пресконференцията, което сме го откраднали от Вас. Благодаря за вниманието.

 **Г-н Иво Пазарджиев** Благодаря на г-жа Георгиева. Реплика за г-н Дяков.

 **Г-н Орлин Дяков /реплика/:** Ами аз точно протоколите четох и гледах пресконференцията, така че имам право да имам такова мнение. Що се отнася дали съм обиден, не съм обиден. Просто ми е странно и ми е чудно, че може да се постъпва по такъв начин. Що се отнася до сроковете, аз съм съгласен с това, но в края на краищата, понеже сега сме на зор, видите ли да приемем едно недоносче. А, че в недоносче се доказа още на комисията по култура след като получиха възражения … (не се разбира) по архитектура, вашите предложения за представителите на профсъюзите. Айде аз не говоря за моите, но освен моите предложения имаше още доста предложения, които просто говореха за бързо скалъпена нещо направена наредба. Не ми е ясно каква е причината да бъде внесен материала сега, да бързаме толкова. Тогава направих предложение, ако си спомняте да останат същите категории, да си остане това и после да обмислим и да видим наистина дали трябва някаква промяна във философията, това не се прие. И ми се струва, че сега ще приемем наистина недоносче, заради сроковете, които не виждам причина така да …, не виждам причина да бързаме за това нещо, след като имаме наредба, която така или иначе на практика кардинално не променяме. Тя си остава със същите категории, защото отхвърлената архитектура се прие и не виждам какво точно се променя в нея. Благодаря.

 **Г-н Иво Пазарджиев:** Благодаря на г-н Дяков. Дуплика за г-жа Георгиева.

 **Г-жа Росица Георгиева /дуплика/:** Господин Дяков, ще и е удоволствие с Вас да се видим с протоколите и записаните в тях предложения и да изслушаме записа от пресконференцията, защото извинявайте, ама честно да ви кажа ме боли, когато индиректно ни обвинявате в плагиатство. Благодаря.

 **Г-н Иво Пазарджиев:** Благодаря на г-жа Георгиева, следващия заявил изказване е г-н Траян Тотев.

 **Г-н Траян Тотев:** Благодаря. Уважаеми колеги, искам да благодаря на администрацията наистина, че прие оставането на категорията архитектура и други предложения, които са направени по комисии. Също така, само нещо върху, което според мене е хубаво да се помисли по предложението на Орлин Дяков и аз също приказвах за това на комисията по култура, за изобразителното изкуство да бъде заменено с визуални изкуства, наистина може би е добре да стане изобразителни и визуални изкуства може би. Просто като съвет към администрацията занапред да мисли в тази посока, да не се отказваме и от думата и от съдържанието на изобразителните изкуства. Благодаря, това е, което исках да кажа. .

 **Г-н Иво Пазарджиев:** Благодаря на г-н Тотев. Следващият заявил изказване е г-н Митко Кунчев. Заповядайте, г-н Кунчев. Заповядайте, г-н Кунчев.

 **Г-н Митко Кунчев:** Здравейте, колеги. Дискусията, която беше проведена в комисиите и тук показва според мене едно-единствено, че промените в наредбата не бива да се правят. Създадени са едно промени, изготвено е едно предложение само с една-едничка цел да се направят някакви промени. Те са напълно излишни и аз действително смятам, че няма смисъл да се правят в момента тези промени. Единствената цел е общинските съветници да бъдат отстранени от вземането на решение за награждаване с награда Русе. Затова моля този параграф мисля, че беше 5, който третира чл. 45, ал. 3 от наредбата да бъде гласуван отделно, тъй като той има съществено значение и трябва много внимателно да чуем текста, който гласуваме всъщност. Не кое с кое се заменя, а какъв е окончателния текст, който ще бъде вписан, за да бъде ясно на всеки как гласува. Повтарям, напълно излишно се занимаваме в момента с тази наредба. Благодаря.

 **Г-н Иво Пазарджиев:** Благодаря на г-н Кунчев. Следващият заявил изказване е Биляна Кирова.

 **Г-жа Биляна Кирова:** Само първо да попитам чувам ли се добре или да сложа слушалки?

 **Г-н Иво Пазарджиев:** Добре се чувате, г-жо Кирова.

 **Г-жа Биляна Кирова:** Добре. Благодаря Ви, господин Председател.Уважаеми колеги, изказването ми ще бъде в подкрепа на колегата Косьо Станев, категорично не мога да се съглася, че предложението, което е внесено от общинска администрация е недоносче и то с единствения аргумент, че имало препоръки от страна на общински съветници и на гилдията на архитектите по време на комисии. Съжалявам много, колеги, но за мен именно целта на комисиите е да е имало предложения, тези предложения да се обсъждат и да се вземе най-адекватното и разумно решение с оглед на това един текст правен да стане по-разумен, по-добър и по-работещ. Мисля, че точно това се случи в хода на комисиите през миналата седмица. Именно с общинска администрация и на комисията по взаимодействие с гражданското общество направихме един изключително добър диалог, в който участваха колегите от ГЕРБ с много добри и разумни предложения, като доста от тях виждам, че са възприети от администрацията и всъщност те бяха възприети още към него момент. Така, че за мен това е смисълът на комисиите, не само да си казваме как сме съгласни или не сме съгласни без никакви аргументи, просто да гласуваме – за, против и въздържали се безмълвно. Това трябва да бъде работата на комисиите, те трябва да излизат с предложения и това трябва да стане практика. Така, че в никакъв случай не мога да се съглася с подобни твърдения на колегите. А по отношение на това за участието на общински съветници в работата по гласуване на предложенията за награда Русе, за мен винаги експертността, в която и да било област е била водеща. Така, че не виждам по-добър вариант от това експертите в областта да определят кои са най-добрите и най-заслужилите хора в града ни по отношение на връчването, на присъждането на тази награда. Така, че да, общински съветници трябва да има, но за мен участието на общинските съветници в този тип работа е по-скоро с оглед осъществяване на публичността и гарантиране на прозрачността на процедурата. Но не мога да се съглася, че във всички положения ще имаме експерти, както и колегата Станев каза в следващия или по-следващия общински съвет, които ще могат да вземат разумното и правилно решение, за това трябва именно да търсим съвета и на експертите. Не може общинските съветници да са експерти по всичко.

 **Г-н Иво Пазарджиев**: Благодаря на г-жа Биляна Кирова. Има ли други желаещи за изказване общински съветници? Не виждам. Господин Енчо Енчев ще направи изказване във връзка с предложенията и досега направените изказвания. Заповядайте, господин Заместник-кмет.

 **Г-н Енчо Енчев:** Да, да, благодаря. Аз разбирам г-н Дяков, но не приемам неговите доводи разбира се. Обществените съвети не сме ги измислили ние. Аз съм ходил навсякъде по света и навсякъде под една или други форма функционират обществени съвети. В нашата община ние изградихме обществен съвет по култура, много добре функционира обществен съвет по туризъм, предстои да изградим обществен съвет и по образование. Искам да разширя малко ситуацията и тук отговора. Правителството на ГЕРБ в Закона за предучилищното и училищното образование в Глава 14 регламентира и вече са факт обществени съвети във всички училища и всички детски градини, които функционират вече няколко години. И някой от вас да е чул по този начин да се изземват функции или отговорности на директорите или ръководствата в учебните заведения или детските градини, мисля, че това не е така. Целта на създаването на обществените съвети е създаване на условия за активна и демократично функционираща общност, нали това искаме всички ние. Общественият съвет е орган с консултативни и съвещателни функции. Той не изземва отговорност. Общественият съвет подпомага развитието, но заедно с това обществения съвет осъществява и граждански контрол над управлението. Той гарантира публичност, гарантира прозрачност на всички дейности. Аз се радвам на настоящия дебат, ние всички като общинска администрация ще продължим да работим с всички гилдии, с всички ресори, в най-широк кръг, нека хората да знаят кой-какви позиции защитава. Благодаря. Поддържаме нашето предложение.

**Г-н Иво Пазарджиев:** Благодаря на г-н Енчев. Реплика за Орлин Дяков.

**Г-н Орлин Дяков /реплика/:** Или някой не разбира нещо, или аз не говоря ясно. Сега ще го кажа бавно, нямам нищо против обществените съвети и приветствам създаването им, в която и да е област, надявам се вече стана ясно. Аз поддържам това да има обществени съвети. Само, че не … (не се чува) дейност и с подобен тип отговорности … (не се чува) със съвещателен и както го изчетохте там друга, съвсем друга форма. Уважавам хората, които са в тези обществени съвети. Не виждам защо се опитвате в момента да ме противопоставите на това. Аз говоря за принципа, говоря за реда. Ами дайте да направим … (не се чува) да се управляваме с обществени съвети, бе хора. Ми дайте да създадем обществен съвет по ЗОРС, той да помага в общината и да предлага промени в наредби. Нямам нищо против, за трети път казвам … Благодаря.

 **Г-н Иво Пазарджиев:** Реплика на Деница Иванова … След нея … момент …

 **Г-жа Наталия Кръстева:** Втора реплика, г-н Председател.

 **Г-н Иво Пазарджиев:** Момент, само че имаме от друга група заявена реплика. Деница Иванова, реплика на Орлин Дяков ли желаете да направите?

 **Г-жа Деница Иванова:** Да.

 **Г-н Иво Пазарджиев:** Добре. Госпожо Кръстева в такъв случай имаме право на две реплики, тъй като от вашата група е направена една …

 **Г-жа Наталия Кръстева:** Аз няма да правя реплика на Орлин Дяков колегата, ама както прецените, заявих втора реплика на изказването на заместник-кмета Енчо Енчев.

 **Г-н Иво Пазарджиев**: Деница Иванова реплика на Енчо Енчев ли искате да направите? Деница Иванова, реплика на Енчо Енчев ли желаете да направите?

 **Г-жа Деница Иванова**: Желая на Орлин Дяков реплика.

 **Г-н Иво Пазарджиев:** Орлин Дяков правеше реплика, няма как в случая да му направите реплика на репликата.

 **Г-жа Деница Иванова:** Добре, извинявайте.

 **Г-н Иво Пазарджиев**: Ако искате заявете си изказване. В такъв случай втора реплика за г-жа Наталия Кръстева.

 **Г-жа Наталия Кръстева /реплика/:** Благодаря, господин Председател. Колеги, изключително лошо впечатление правим в момента с целия дебат, който върви по тая точка. Не се вживявам на адвокат на колегата Орлин Дяков, но то не бе политизиране в изказванията, не бе нападане. Самите вие като група от ВМРО, г-н Председател, председателя всъщност на групата ВМРО преди 2 сесии мисля, че апелира точно преди избори да не политизираме нашата сцена, а да гледаме така по-глобално нашата практическа работа в общинския съвет. Та, пак моя апел е следния, недейте да политизирате, колеги и да нападате колегата Орлин Дяков, защото неговото изказване беше изключително пунктуационно. Неговото изказване беше да не се пипа на парче в последния момент, което е масова практика на общинска администрация и то когато ни подпират срокове. Така, че много ви моля още веднъж, самата аз също апелирам не политизирайте тази сцена в момента. Колегата Дяков имаше предвид обстоятелството тези хора от обществените съвети, които съвсем разбираемо са с най-голямата експертиза да се взема всяко едно друго информирано мнение на общински съветници. Благодаря.

 **Г-н Иво Пазарджиев:** Благодаря на г-жа Наталия Кръстева. Следващо заявено изказване на г-н Станимир Станчев, заповядайте г-н Станчев. Господин Станчев, Станимир Станчев, имаме ли връзка с него. Добре, докато възстановим връзката с г-н Станчев … Госпожа Деница Иванова иска ли да направи изказване, тъй като беше заявила такова желание? Имаме ли връзка с Деница Иванова?

 **Г-н Станимир Станчев:** Ало, чуваме ли се?

 **Г-н Иво Пазарджиев:** Да, г-н Станчев, заповядайте за изказване.

 **Г-н Станимир Станчев:** Извинявайте, технически проблем. Извинявам се на колегите, че се забавих. Уважаеми господин Председател, уважаеми господин Кмет, уважаеми колеги, с интерес проследих дебата и по комисиите, и дебата сега, който е на сесията. Това, което казах на комисии, тъй като колежката каза, че ние трябва на комисии да правим предложения, да го обсъждаме, да приемаме по-правилните неща. Само, че прави лошо впечатление, че повечето неща, които бяха предложени от колегите на комисии те просто мълчаливо може би някой път дори се отхвърлят. Когато казах на комисии в точка 2 какви цели се поставят, с оглед на този дебат тази наредба не отговоря или поне за мене няма да отговори на критиките, няма да отговори на очакванията на обществеността, няма дори да се повиши след този дебат дори и доверието, а камо ли да се завиши интереса. Манипулациите, които се правят, че едва ли не общинските съветници не искат по никакъв начин да се съобразяват с обществените съвети са абсолютно неверни, даже граничи с едни други думи. Тъй като ние всички знаем, че те са със съвещателен глас, но тук се поражда един друг въпрос, защо се бърза? Какво ще стане? Преди малко колегата Станев каза, ами ние после ще гледаме, ще допълваме, ще променяме. И аз питам защо се бърза? Ако тази наредба сега към този момент днеска не се приеме, какъв е проблема да се приеме след 1 месец? Тя ще действа старата, която е към този момент. Защото не знам дали ще се получи едно недоносче или не, но е факт, че самия дебат, който се проведе има слаби страни тази наредба. И сега се предлага да приемем, забележете, една слаба наредба, в смисъл наредба със слаби страни, айде така да го кажа, за да може видите ли след 5-6 месеца отново, отново да променяме. Аз не виждам каква е тая логика. И на тия въпроси питам, как тази наредба ще отговори на целите? Да не говорим, че дори средствата не са увеличени като цяло кой знае колко. Така, че за мене тая наредба не отговоря на очакванията, не отговаря на поставените цели. И съвсем така резонно е да се прецизира по-добре и да се приеме на един по-късен етап. И тука не говорим за никакво противопоставяне политически към този момент. Не желая да влизам в политически дебати точно сега, тъй като имаме още десетина дена до изборите, тъй като сега всеки гледа да натрупа някакви видите ли дивиденти. Благодаря ви, колеги.

 **Г-н Иво Пазарджиев:** Благодаря на г-н Станимир Станчев. Имаме заявено процедурно предложение от г-н Пламен Рашев. Заповядайте, г-н Рашев.

 **Г-н Пламен Рашев:** Колеги, имаше достатъчно изказвания. Не можем да промени мнението на хора, които отричат промените в наредбата. Не можем да променим мнението на г-н Дяков, той в тази сфера е изключително вещ и съм убеден, че в точно тази сфера е вещ. Затова мисля, че е време да прекратим дебата, това е процедурата, която предлагам.

 **Г-н Иво Пазарджиев:** Добре. Подлагам на гласуване предложението на г-н Пламен Рашев за прекратяване на дебатите. Моля да гласувате, пултовете са активни

**КВОРУМ – 40. С 29 гласа „за”, 5 „против” и 6 „въздържали се” се прие процедурното предложение.**

 **Г-н Иво Пазарджиев:** Сега, продължаваме по точката. Господин Митко Кунчев мисля, че направи предложение за разделно гласуване на параграф 5, така ли беше, г-н Кунчев?

 **Г-н Митко Кунчев:** Да, точно параграф 5 е.

 **Г-н Иво Пазарджиев:** Добре.

 **Г-н Митко Кунчев:** Като моля да се прочете внимателно текста, който се гласува целия, а не просто промяната, за да стане ясно какво гласуват колегите.

 **Г-н Орлин Дяков:** Господин Председател, извинявайте процедура, аз имам точно по предложение за промяна на тоя параграф. Ако това предложение се приеме, пак ли трябва разделно да го гласуваме?

 **Г-н Иво Пазарджиев:** Нека да гласуваме в такъв случай предложението на Орлин Дяков, след което ще гласуваме предложението на г-н Кунчев. Мисля че така е най-коректно. Сега, г-н Дяков, аз чета Вашето предложение, в точка 1, точка 1.3. текста „изобразително изкуство“ се заменя с „изобразителни и визуални изкуства“. В чл. 45, ал. 2 текста се заменя с „4 представители на ПККРВ и предлагате да се създаде работна група, която да промени Наредба 17 в частта за награда Русе. Не предлагате обаче нито брой на членовете, нито състав, така че това последното Ви предложение смятам, че няма как да се гласува, ако предложите нещо конкретно …

 **Г-н Орлин Дяков:** Аз мисля, че когато общинския съвет реши да създаде такава група може да бъде обособена и вече да бъдем по-конкретни.

**Г-н Иво Пазарджиев:** Имате предвид на последващ етап да се създаде такава работна група, така ли?

 **Г-н Орлин Дяков:** … общинския съвет вече да влезе в детайли, да изгради състава на групата, както нейните представители от различни политически сили и така.

 **Г-н Иво Пазарджиев:** Добре, в такъв случай нека да гласуваме първо предложението на г-н Дяков, след това предложението на г-н Кунчев. Моля да си включите пултовете за гласуване … Подлагам на гласуване предложението на г-н Орлин Дяков.

**Г-н Орлин Дяков:** Господин Председател, може ли разделно да ги гласуваме, защото така излиза, че гласуваме анблок и трите ми предложения?

 **Г-н Иво Пазарджиев:** Искате по отделно и трите, така ли?

 **Г-н Орлин Дяков:** Да, по отделно трите, защото те са различни по своята същност и някой може да подкрепи едно, друг друго.

 **Г-н Иво Пазарджиев:** Добре, след като г-н Дяков желае по тоя начин ще направим 3 гласувания.

**Мирослав Славчев:** Мнението на общинска администрация по предложенията няма ли да чуем?

**Г-н Иво Пазарджиев:** Аз мисля, че г-н Енчев го изказа по предложенията на г-н Дяков. Ако искате пак, г-н Енчев накратко, кажете мнението ви.

 **Г-н Енчо Енчев:** Значи, аз казах, че ние поддържаме точката по начина, по който я внасяме. Сега, изобразителното изкуство е част от визуалните изкуства, няма как.

 **Г-н Иво Пазарджиев**: Добре започваме с предложенията на г-н Дяков. Първото предложение в точка 1.3. текста изобразително изкуство се заменя с изобразителни и визуални изкуства. Моля, за процедура на гласуване.

**КВОРУМ – 39. С 21 гласа „за”, 6 „против” и 12 „въздържали се” се прие предложението.**

 **Г-н Иво Пазарджиев:** Сега, ще гласуваме следващото предложение на г-н Орлин Дяков, в чл. 45, ал. 2 текста да се замени с четири представители на ПККРВ. Стартираме процедура на гласуване, моля гласувайте.

**КВОРУМ гласувания– 42. С 17 гласа „за”, 10 „против” и 15 „въздържали се” не се прие предложението.**

 **Г-н Иво Пазарджиев:** Следващото предложение на г-н Дяков е да се създаде работна група, която да промени Наредба 17 в частта ѝ за награда Русе. Като това явно да бъде последващо предложение, тъй като нямаме предложение нито за състав, нито за брой на членовете, нито нищо. Моля, гласувайте.

**КВОРУМ – 43. С 19 гласа „за”, 9 „против” и 15 „въздържали се” не се прие предложението.**

 **Г-н Иво Пазарджиев:** Така, сега подлагам на гласуване предложението на г-н Кунчев за разделно гласуване на параграф 5. Господин Кунчев параграф 5 ли искахте да бъде изчетен на съветниците?

 **Митко Кунчев:** Да, в частта му …

 **Иво Пазарджиев:** Моля, изчетете го Вие …

 **Митко Кунчев:** … на чл. 45, ал. 3, какво е предложението. Аз не разбрах какво ще гласуваме. Член 45, ал. 3, какво ще бъде съдържанието му?

**Г-н Иво Пазарджиев:** Ами, внесеното предложение за чл. 45, ал. 3 по предложението на администрацията е „ … ал. 3 текста членовете на ПКОН се заменя с текста „двама представители на ПКОНИ, определени от председателя на общински съвет. Текстът култура и образование се заменя с хуманитарни дейности, а текста двама експерти, предложени от ПКОН при общински съвет ОбС се заменя с текста по един представител от работодателските и синдикалните организации в сферата на образованието, представени на общинско равнище. Така, това отпада, обаче съгласно това, което г-н Енчев каза и остава в параграф 5, точка 2 текстът по един представител от работодателските и синдикалните организации в сферата на образованието, представени на общинско равнище се заменя с двама представители на РУО-Русе. Това е окончателното предложение, промяната е в точка 2, вместо синдикатите – РУО, Регионалното управление на образованието. Всичко останало е както е внесен материала досега. Изясни ли се г-н Кунчев?

**Г-н Митко Кунчев:** Да, аз смятам, че беше важно за всички …

**Г-н Иво Пазарджиев:** Да, да, разбира се, няма проблем. В такъв случай да се гласува, целия параграф ли да бъде гласуван разделно? Какво Ви е предложението?

**Г-н Митко Кунчев:** Да се гласува този текст отделно.

**Г-н Иво Пазарджиев:** Параграф 5, точка 2, този, който беше променен последно, така ли?

 **Г-н Митко Кунчев:** Да.

 **Г-н Иво Пазарджиев:** Добре, разбрах. Уважаеми колеги, предложението на г-н Митко Кунчев е параграф 5, точка 2 от настоящия проект за решение с корекцията, която беше изчетена от заместник-кмета Енчо Енчев да бъде гласувана разделно. Подлагам на гласуване предложението на г-н Митко Кунчев за разделно гласуване.

**КВОРУМ – 44. С 21 гласа „за”, 6 „против” и 17 „въздържали се” не се прие предложението.**

**Г-н Иво Пазарджиев**: Гласуваме предложението като цяло с корекциите, които бяха нанесени, както по предложение на г-н Дяков, така и по предложение на администрацията, което беше изчетено от г-н Енчев. Моля за процедура на гласуване.

**КВОРУМ – 42. С 25 гласа „за”, 2 „против” и 15 „въздържали се” …**

**Г-н Иво Пазарджиев**: Правя предложение за прегласуване, тъй като считам, че не всички общински съветници успяха да упражнят правото си на глас. Колеги, моля да активирате приложение пулт за гласуване. Ще изчакаме всички да се активират устройствата им, за да бъде гласувано. Господин Валери Иванов моля да си включи устройството, виждаме, че е на линия в Зум. Има ли други, които да са на линия Зум и да не са си включили устройствата?

**Г-н Станимир Станчев**: Моето устройство заби, господин Председател.

**Г-н Иво Пазарджиев**: Господин Станчев, Вие би трябвало да сте на линия, защото при Вас ми дава, че всичко е окей.

**Г-н Станимир Станчев**: Е, да де, ама ето, чукам на пулта, не ми отразява нищо.

**Г-н Иво Пазарджиев**: Не, не, в момента не е активно гласуването, нормално е да е така, но сте свързан със системата. Госпожа Даневска не е свързана със системата. Госпожа Николова аз мисля, че тя днеска отсъства от заседанието.

 **Г-н Бедрос Пехливанян**: Тя, г-жа Даневска, г-н Председател, мисля, че отсъства.

**Г-н Иво Пазарджиев**: Да, явно и г-жа Даневска. Господин Иван Иванов мисля, че отсъства също, а г-н Иван Иванов е на линия вече. Проф. Михаил Илиев също, 18 устройство нямаме връзка с него и г-н Валери Иванов, 43-то устройство. Добре. Прегласуваме … Моля за процедура прегласуване по точката, гласуваме наредбата като цяло.

**КВОРУМ – 44. С 27 гласа „за”, 2 „против” и 15 „въздържали се” се прие**

**РЕШЕНИЕ № 426**

На основание чл. 79 от АПК, чл. 21, ал.2, във вр. с ал.1, т.23 и чл. 17, ал.1, т. 3 и т.5 от Закона за местното самоуправление и местната администрация, Общински съвет - Русе реши:

1. Приема Наредба за изменение и допълнение на Наредба № 17 за символиката на Община Русе, както следва:

§ 1. В чл. 40 се правят следните изменения и допълнения:

1. В ал. 2 след текста „в съответните области“ се допълва текстът „за периода от 10 май на предходната до 10 май на текущата година.“

2. Допълва се нова ал. 6 със следния текст: „Награда „Русе” може да се връчва само на лица и институции, които не са били удостоявани с нея.“

§ 2. В чл. 42 се правят следните изменения и допълнения:

1. В т. 2 се заличава текстът „и за цялостен принос“ и числото „500 (петстотин)“ се заменя с „1000 (хиляда)“.

2. Допълва се нова т. 3 със следния текст: „За изключителен принос и дългогодишна дейност – в размер от 600 (шестстотин) лв.“

§ 3. В чл. 43, ал.1 се правят следните изменения и допълнения:

1. В т. 1.1. след текста „Литература“ се допълва „и публицистика“;

2. В т. 1.2. след текста „Сценични изкуства“ се заличава текстът „- театър, музика, балет – 1 индивидуална“ и се допълват нови подточки, както следва:

„1.2.1. Театър – 1 индивидуална“

„1.2.2. Музика и танц – 1 индивидуална“

3. В т. 1.3. текстът „Изобразително изкуство“ се заменя с „Изобразителни и визуални изкуства“;

4. Точка 1.4. се отменя;

5. В т. 1.6. думата „цялостен“ се заменя с думата „изключителен“;

6. В т. 1.7. се заличава текстът „или културна организация“;

7. В т. 2.3. след думата „основното“ се допълва съюзът „и“ и се заличава „и висшето“;

8. В т. 2.4. след думата „институция“ се поставя запетая и допълва думата „научен“;

9. В т. 2.5. думите „общообразователни“ и „професионални“ се заличават;.

10. Точка 2.8. се отменя.

§ 4. В чл. 44, ал. 2 текстът „Дирекция „Култура и образование“ се заменя с думата „деловодството“.

§ 5. В чл. 45 се правят следните изменения:

1. В ал. 2 текстът „членовете на ПКК“ се заменя с текста „2 представители на ПККРВ, определени от председателя на ОбС“, текстът „Култура и образование“ се заменя с „Хуманитарни дейности“, а текстът „2 експерти, предложени от ПКК при ОбС“ се заменя с текста „3 експерти, предложени от Обществения съвет за култура към Община Русе.“.

2. В ал. 3 текстът „членовете на ПКОН“ се заменя с текста „2 представители на ПКОНИ, определени от председателя на ОбС“, текстът „Култура и образование“ се заменя с „Хуманитарни дейности“, а текстът „2 експерти, предложени от ПКОН при ОбС“ се заменя с текста „и 2 представители на РУО - Русе.“

3. В ал. 4 текстът „ПКК и ПКОН“ се заменя с „ПККРВ и ПКОНИ“.

§ 6. В чл. 68 датата „24 май“ се заменя с „8 декември“.

§ 7. В чл. 70, ал. 2 датата „10 май“ се заменя с „20 ноември“.

§ 8. В чл. 72, ал. 1 текстът „Култура и образование“ се заменя с „Хуманитарни дейности“, а текстът „членовете на ПКОН“ се заменя с „5 представители на ПКОНИ, определени от председателя на ОбС“.

§ 9. В чл. 74 датата „24 май“ се заменя с „8 декември“, а текстът „на която се връчва и награда Русе“ се заличава.

§ 10. В чл. 74 г., ал. 1 текстът „Култура и образование“ се заменя с „Хуманитарни дейности“, текстът „членовете на ПККРВ при ОбС“ се заменя с „2 представители на ПККРВ, определени от председателя на ОбС“, преди съюза „и“ се поставя запетая и се допълва „3 експерти, предложени от Обществения съвет за култура към Община Русе“.

§ 11. Навсякъде в Наредба № 17, с изключение на чл. 44, ал. 2, текстът „Култура и образование“ се заменя с „Хуманитарни дейности“.

**3 Точка**

**К.л.408 Финален доклад-отчет за изпълнение на Интегриран план за градско възстановяване и развитие на град Русе за периода 2014-2020 г.**

 **Г-н Иво Пазарджиев**: Госпожа Златомира Стефанова ще докладва. Заповядайте, г-жо заместник-кмет.

 **Г-жа Златомира Стефанова:** Благодаря, господин Председател. Уважаеми господин Председател, уважаеми общински съветници, к.л. 408 касае финалния доклад-отчет за изпълнение на Интегрирания план за градско възстановяване и развитие на Русе за периода 2014-2020 г. Той е разработен в съответствие с методическите насоки за разработване и прилагане на интегрираните планове за градско възстановяване и развитие. Всяка една от 39-те общини на големите и средно големите градове от първо до трето йерархично ниво, съгласно Националната концепция за пространствено развитие 2013-2015 година разработват своя план за възстановяване и развитие. Град Русе попада във второ йерархично ниво. Финалното отчитане на интегрирания план се извършва в края на периода на неговото действие, като в срок до 31.03.2021 г. финалния-доклад отчет се изпраща за информация в Управляващия орган на ОП „Региони в растеж 2014-2020“ към Министерството на регионалното развитие и благоустройство. Тук е моментът да благодаря и на колегите от отдела по Международно сътрудничество и проекти, които работиха върху този доклад-отчет и сме готови да отговорим на въпроси.

 **Г-н Иво Пазарджиев:** Благодаря на г-жа Стефанова. Виждам, че г-н Йовчо Смилов е писал може ли Валери да гласува в чата, може ръчно да гласува разбира се, но нека да даде знак, тъй като нито в чата виждам нещо от него, нито по някакъв начин той дава индикация. Първо изказване за г-н Митко Кунчев. Заповядайте, г-н Кунчев.

 **Митко Кунчев:** Господин Председател, аз искам да взема отношение по една непълнота на доклада, спирам се на стр. 71 от доклада, най-отгоре на страницата са написани обекти за интервенция. И е посочено ремонт на МГ „Баба Тонка“ в число изграждане на спортни площадки и озеленяване на прилежащите дворни пространства. Малко по-надолу следващата кутийка в резултати е посочено, че е ремонтирана сградата на МГ „Баба Тонка“ и са облагородени дворните пространства със създадена достъпна среда. Тоест резултата не съответства на посочената отгоре цел. На следващата страница 72-ра има снимка №14 ремонтирана сграда на МГ „Баба Тонка“, на която се вижда двора на гимназията. Очевидно от снимката е, че няма изградени спортни площадки, които са посочени като обект за интервенция. Затова искам да допълня доклада със следния текст, че не само няма изградени спортни площадки и не е изпълнено озеленяването, а не е изградена и вентилационната система във физкултурния салон, не е доставен и монтиран нов водогреен котел за отопление, което беше планирано и няма изградена училищна лафка. В този смисъл ремонта на сградата и изхарчените пари не постигнаха целите на конкретната оперативна програма. Това е моето допълнение към доклада. Благодаря.

 **Г-н Иво Пазарджиев:** Благодаря на г-н Митко Кунчев. Има ли други желаещи за изказване по точката? Реплика на г-жа Росица Георгиева първо, след което г-н Цветан Йорданов от името на администрацията ще направи изказване. Заповядайте, г-жо Георгиева за реплика.

 **Г-жа Росица Георгиева /реплика/:** Господин Председател, уважаеми колеги, всичко това, което каза г-н Кунчев моят въпрос към него е той, докато беше директор на Математическа гимназия за това уведомил и какво мерки и действия е предприел?

 **Г-н Иво Пазарджиев:** Благодаря на г-жа Георгиева. Иска ли г-н Кунчев под формата на дуплика?

 **Г-н Митко Кунчев /дуплика/:**Мога да отговоря разбира се.

 **Г-н Иво Пазарджиев:** Да, заповядайте, г-н Кунчев.

 **Г-н Митко Кунчев:** Аз бях принуден да напусна посред ремонта, тъй че моите докладни до кмета със сигурност се съхраняват и може да види какво съм писал. Първата ми докладна беше в обем 13 страници. Така, че аз бях отстранен от длъжност, принуден бях да напусна точно, поради тези проблеми. Вижте кога съм напуснал, кога е завършен ремонта и кога го е приела комисията. Защо го е приела без документи? Но аз се надявам, че срока 5 години не е изтекъл още и все по-близо сме до възможността действително представители на европейската комисия да инспектират целия този ремонт и да проверят кой го е извършил, на кой е трябвало да го извърши и още много други детайли, които не е време сега да обсъждаме. Благодаря.

 **Г-н Иво Пазарджиев:** Благодаря на г-н Кунчев. Изказване за Росица Георгиева.Заповядайте, г-жо Георгиева.

 **Г-жа Росица Георгиева:** Съжалявам, взех през изказване, защото г-н Кунчев, Вие отново говорите неистини. Не сте отстранен, Вие само подадохте януари месец на 19-та година заявление да бъдете … да се пенсионирате предсрочно 3 години преди сроковете, в които се пенсионират колегите педагогически специалисти, така че не сте отстранен, а Вие се пенсионирахте и не сте напуснал. А по отношение на това, че не сте предприели действия, а сте решили да се пенсионирате е Ваш избор. Съжалявам, че отново казвате неистини, защото само едно искам да уточните, ако една партия, която в момента се регистрира за изборите се беше регистрирала за общински съветник, Вие може би щяхте да стоите на една банка. И е много интересно това, което излезе в медиите по отношение на тази снимка. Така, че, г-н Кунчев, започнете да говорите истината, уточнете дали сте се пенсионирал или сте бил отстранен.

 **Г-н Иво Пазарджиев:** Благодаря на г-жа Георгиева. Реплика иска, г-н Митко Кунчев. Заповядайте г-н Кунчев.

 **Г-н Митко Кунчев:** Това е дуплика.

 **Г-н Иво Пазарджиев:** Не, не, тя направи изказване, така че реплика можете да направите.

 **Г-н Митко Кунчев:** Реплика исках да напиша, да. Разбира се, че бях принуден да напусна. Разбира се, че писах докладни до кмета за нередностите по отношение на ремонта и то много лесно може да се провери. Така, че да не се занимаваме с тези въпроси.

**Г-н Иво Пазарджиев:** Добре, благодаря на г-н Митко Кунчев. Има ли други желаещи … Дуплика за Росица Георгиева. Заповядайте, г-жо Георгиева.

**Г-жа Росица Георгиева /дуплика/:** Господин Кунчев, понеже продължавате да говорите неистини ще покажа на пресата и на всички общински съветници Вашето заявление за пенсиониране 3 години преди изискуемите срокове, което е пожелание от Ваша страна. Така, че не сте принуден да напускате, Вие сам сте го заявил. И е хубаво да обясните и другото, което зададох като въпрос, ще бъде интересно за всички нас. Благодаря.

**Г-н Иво Пазарджиев:** Да, мисля, че обаче излизаме от премета на точката, така че … Колеги … (коментар) Госпожо Симеонова, апелирам към съветниците и към всички да бъдат на линия на камерите си и да гласуват лично те. Иначе, ако някой …

**Г-жа Елка Симеонова:** Аз си седя на камерата това, че съм се пошегувала, аз съм си на камерата и не съм се изключила изобщо.

 **Г-н Иво Пазарджиев:** Разбира се, нищо не съм казал, моля ви се, нямам никакво усещане за нещо различно от шега.

 **Г-жа Елка Симеонова**: Всякакви закачки могат да се пускат, нали?

 **Г-н Иво Пазарджиев:** Разбира се. Добре, колеги …

**Г-жа Наталия Кръстева:** Може би колежката Елка Симеонова намеква …

**Г-н Иво Пазарджиев:** Колеги, моля да не …, моля да спрете разговорите по време на сесия, предават ни пряко по телевизия ТВН, както и в Youtube канал на Община Русе. Има ли други желаещи за изказания и предложения по точка трета? Не виждам. Моля, да включите пултовете си за гласуване. Процедура на гласуване. (коментар не се чува) Извинявайте, спрете гласуването. Господин Цветан Йорданов трябваше да направи … Моля да прекратите гласуването. Господин Цветан Йорданов за изказване, заповядайте от името на администрацията.

 **Г-н Цветан Йорданов:** Уважаеми господин Председател, уважаеми дами и господа общински съветници, аз на зададения въпрос на г-н Кунчев, там са разписани обектите на интервенция, както са изследвани в интегрирания план за градско възстановяване и развитие, а резултатите реално са резултатите, отчетени и получени по проект, затова има и разминаване. Но не мисля, че едното нарушава по някакъв начин другото и както индикаторите по проекта те са взети, при кандидатстването са посочени тия индикатори, които ние ще следваме и после са отчетени какво сме постигнали. Така, че не смятам, че има разминаване просто едното наистина е по … с по-голям обхват, но това го е изследвал анализа, докато другото е изследвано вече при самото кандидатстване на проекта, защото както знаем там може да има разминаване в самите допустими схеми, допустими интервенции. Не винаги това, което е изследвал планът и което е необходимо е допустимо по дадена мярка за изпълнение и за финансиране съответно. Благодаря.

 **Г-н Иво:** Благодаря на г-н Цветан Йорданов. Отново питам има ли някой друг желаещ за изказване и предложения по точката? Не виждам. Моля, да стартираме системата за гласуване. Гласуваме точката ..

**КВОРУМ – 37. С 36 гласа „за”, 0 „против” и 1 „въздържали се” се прие**

**РЕШЕНИЕ № 427**

На основание чл. 21, ал. 2, във връзка с чл. 21, ал. 1, т. 24 от Закона за местното самоуправление и местната администрация и т. 5.4 от Методическите насоки за разработване и прилагане на ИПГВР, Общински съвет – Русе реши:

1. ПриемаФинален доклад-отчет за изпълнението на Интегрирания план за градско възстановяване и развитие на град Русе за периода 2014-2020 г.

**4 Точка**

**К.л.409 Годишен доклад за наблюдение на изпълнението през 2020 г. на Актуализирания документ за изпълнение на Общинския план за развитие на Община Русе за периода 2017-2020 г.**

 **Г-н Иво Пазарджиев:** Г-жа Златомира Стефанова ще докладва, заповядайте, г-жо Заместник-кмет.

 **Г-жа Златомира Стефанова:** Благодаря, господин Председател. Уважаеми общински съветници, на основание чл. 23, т. 4 от Закона за регионалното развитие и чл. 91 от Правилника за прилагане на Закона за регионалното развитие кмета на общината представя годишен доклад за наблюдение на изпълнението на Общинския план за развитие, за одобряване от общинския съвет, като срока за изготвяне и внасяне за обсъждане и одобряване е до 31 март всяка година. Планът е изпратен на всеки един от вас, ако имате въпроси сме готови да отговорим.

 **Г-н Иво Пазарджиев:** Благодаря на г-жа Стефанова. Има ли желаещи за изказвания и предложения по точката? Не виждам в такъв случай моля да стартираме системата за гласуване

**КВОРУМ – 41. С 40 гласа „за”, 0 „против” и 1 „въздържали се” се прие**

**РЕШЕНИЕ № 428**

На основание чл. 21, ал. 2, във връзка с чл. 21, ал. 1, т . 24 от Закона за местното самоуправление и местната администрация и на основание §37 от ПЗР към Закона за изменение и допълнение Закона за регионалното развитие от 13.03.2020 г., във връзка с чл. 24, т. 4 от Закона за регионалното развитие (ред. към ДВ, бр. 82 от 26.10.2012 г. в сила от 26.11.2012 г.) и чл.91, ал.3 от ППЗРР (отм.), Общински съвет – Русе реши**:**

1. Одобрява Годишен доклад за наблюдение на изпълнението през 2020 г. на Актуализирания документ за изпълнение на Общинския план за развитие (АДИОПР) на Община Русе за периода 2017-2020 г.

**5 Точка**

**К.л.411 Решение за приватизация чрез търг на общински недвижим имот с адрес: ул. „Рига“ №24, град Русе, предмет на АОС №9855/16.10.2020 г.**

 **Г-н Иво Пазарджиев:** Г-жа Златомира Стефанова ще докладва, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, предложението е за продажба по реда на Закона за приватизация и следприватизационен контрол на общински нежилищен имот, който е включен в годишния план за приватизация на общинската собственост през 2021 г. Обектът представлява застроен поземлен имот с площ от 242 кв.м. в едно с построената в него едноетажна сграда със застроена площ 110 кв.м. с предназначение сграда за търговия. Имотът е с адрес гр. Русе, кв. „Здравец-изток“ ул. „Рига“24. Продажбата ще се извърши чрез публичен търг с явно наддаване с начална тръжна цена 84 159 лв. Това е имот, който е в изключително лошо състояние, има нужда от огромен ремонт и инвестиции, така че предлагаме го, той си е и в годишния план за приватизация надяваме се на вашето положително решение.

 **Г-н Иво Пазарджиев:** Благодаря на г-жа Стефанова. Има ли желаещи за изказвания и предложения по точката, в общия чат, моля да ги заявите. Не виждам, в такъв случай моля да стартираме системата за гласуване

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 429**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 ЗПСК и чл. 5, чл. 6, ал. 1 и чл. 9 от Наредба за търговете и конкурсите, Общинският съветреши:

1. Да се извърши продажба чрез публичен търг с явно наддаване на застроен поземлен имот с идентификатор 63427.7.552 по кадастралната карта и кадастралните регистри на гр. Русе, с адрес: гр. Русе, ул. „Рига“ №24, с площ от 242 кв. м., с трайно предназначение на територията: урбанизирана, с начин на трайно ползване: комплексно застрояване, ведно с построената в него сграда с идентификатор 63427.7.552.1, със застроена площ 110 кв. м., брой етажи: 1, с предназначение: сграда за търговия, предмет на АОС №9855/16.10.2020 г.

2. Утвърждава тръжната документация /Приложение 4/ при следните условия:

* 1. Начална тръжна цена – 84 159 лв., без ДДС;
	2. Стъпка на наддаване – 5 000 лева;
	3. Депозит за участие в търга – 5 000 лева, който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.
	4. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. „Свобода“ 6. Цената на тръжната документация е 250 лева и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 „ИНВЕСТБАНК“ АД, клон РУСЕ в центъра за административни услуги и информация.

1. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.
2. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.
3. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 20-ия работен ден включително от датата на обнародване на решението в „Държавен вестник”.
4. Търгът да се проведе на 23-ия работен ден от датата на обнародване на решението в „Държавен вестник” в 17,30 часа в заседателната зала на третия етаж на община Русе, пл. „Свобода“ 6.
5. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.
6. Всеки член на тръжната комисия да получи възнаграждение за дейността си в размер на 50 лева плюс по 10 лева на час, съобразно продължителността на търга.
7. Възлага на Комисията по приватизация и следприватизационен контрол да определи спечелилия търга участник.
8. Възлага на Кмета на Община Русе да освободи депозитите на неспечелилите участници в търга, да издаде заповед за спечелилия търга участник и да сключи приватизационен договор за покупко-продажба с него.
9. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**6 Точка**

**К.л.412 Откриване на процедура за приватизация на сграда за търговия - бивша сладкарница „Бор“ в кв. Дружба II-„Селеметя“, с административен адрес: гр. Русе, ул. „Кръстец“ №81, предмет на АОС №5335/14.02.2008 г.**

 **Г-н Иво Пазарджиев:** Г-жа Златомира Стефанова ще докладва, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, с Решение №378 от 28.01.2020 на ОбС-Русе е приет Годишния план за приватизация на общинската собственост през 2021-ва, като точка 2.9. в плана е включен и общински нежилищен имот, който се използва за стопански цели и представлява бившата сладкарница „Бор“. Търговската сграда със застроена площ от 78 кв.м. се намира в кв. Дружба II-„Селеметя“ тъй наречения квартал, ул. „Кръстец“№81. Комисията по приватизация и следприватизационен контрол предлага да се открие процедура за приватизация и да се възложи изготвянето на приватизационна оценка информационен-меморандум на общинския съвет. За този обект имаме заявител и също така сме го предложили след анализ на общинската собственост като това полуразрушено място всъщност от години не се отдава под наем.

 **Г-н Иво Пазарджиев:** Благодаря на г-жа Златомира Стефанова. Има ли желаещи за изказвания и предложения по точката? Не виждам заявени изказвания в общия чат. Моля, да стартираме процедура гласуване

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 430**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6, чл. 4, ал. 4 от ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на Общински съвет - Русе, Общински съвет – Русе реши:

1. Открива процедура за приватизация на сграда с идентификатор 63427.4.1713.2 по кадастралната карта и кадастралните регистри на град Русе, със застроена площ 78 кв. м., брой етажи: 1, с предназначение: сграда за търговия, с адрес: ул. „Кръстец“ №81, в кв. Дружба II-„Селеметя“, гр. Русе, предмет на АОС №5335/14.02.2008 г. Сградата е разположена в поземлен имот с идентификатор 63427.4.1713.
2. Упълномощава Кмета на общината с правата и задълженията на „възложител”, съгласно „Наредбата за възлагане извършването на дейности, свързани с подготовката за приватизация или със следприватизационния контрол, включително процесуално представителство, или на дейност, свързани с функциите по Закона за публичните предприятия”.

**7 Точка**

**К.л.413 Откриване на процедура за приватизация на сграда с идентификатор 63427.7.273.1, с административен адрес: гр. Русе, ж.к. „Изток“, ул. „Котовск“ №6, предмет на АОС №7743/25.03.2016 г.**

 **Г-н Иво Пазарджиев:** Г-жа Златомира Стефанова ще докладва, заповядайте.

**Г-жа Златомира Стефанова:** Благодаря, господин Председател. Уважаеми общински съветници, предложението е за откриване на процедура по Закона за приватизация и следприватизационен контрол на общински имот, представляващ едноетажна сграда със застроена площ 234 кв.м. с адрес кв. „Здравец-Изток“, ул. „Котовск“№6. Помещенията в сградата се използват за стопански цели, за склад, офиси, заведение за обществено хранене и сладкарница и се отдава под наем. Обектът е включен в годишния план за приватизация и е приет с Решение 378 от 28.01.2021 г. на общинския съвет. Комисията по приватизация и следприватизационен контрол предлага да се открие процедура за приватизация и да се възложи изготвянето на приватизационна оценка – информационен меморандум на общинския обект. Благодаря.

**Г-н Иво Пазарджиев:** Благодаря на г-жа Златомира Стефанова. Има заявено изказване от Деян Недков. Заповядайте, г-н Недков.

 **Г-н Деян Недков**: Уважаеми господин Председател, уважаеми господин Кмет, госпожи и господа заместник-кметове, колеги, аз предлагам администрацията да оттегли тази точка, поради причината, че само чрез приватизация на сградата, която е една полумасивна сграда общината няма да получи кой знае какъв приход, а ще блокира един имот, който е декар, 1300 квадрата, на който може нали да се отреди жилищно строителство и да се постигне един по-добър приход от този имот. Това е моето предложение да се оттегли точката и да се мисли за реализация на целия парцел така да го кажа. Благодаря.

 **Г-н Иво Пазарджиев**: Благодаря на г-н Недков. Има ли други желаещи за изказвания по точката? Не виждам други желаещи .за изказвания. Господин Недков, Вие предлагате точката да бъде оттеглена или апелирате администрацията да я оттегли?

 **Г-н Деян Недков**: Ами, ако администрацията не я оттегли, аз предлагам да я оттеглим ние като общински съвет.

 **Г-н Иво Пазарджиев**: Добре.

 **Г-н Деян Недков**: Пак казвам декар и 300 …

 **Г-н Иво Пазарджиев**: Да, да, разбрах. Добре. Има ли становище на администрацията във връзка с изказването на г-н Недков? Има ли становище на администрацията във връзка с изказването на г-н Недков? Госпожа Златомира Стефанова виждам, че ще отговори.

 **Г-жа Златомира Стефанова**: Уважаеми г-н Недков, след като се консултирахме тук всъщност на този терен друго всъщност не може да се застрои. Така, че нямаме причина да оттегляме точката.

 **Г-н Иво Пазарджиев**: Добре, ще подложа на гласуване процедурното предложение …

 **Деян Недков**: Може ли, че ми е трудно да пиша една реплика да направя?

 **Иво Пазарджиев**: Направете реплика. Да, заповядайте.

**Деян Недков /реплика/:** Значи има една процедура нали чрез подробен устройствен план да се смени предназначението на терена. Така че на теренът може да се построи друго нещо. И предлагам нали да се оттегли точката и да се мисли този парцел да се реализира по друг начин. Благодаря.

**Иво Пазарджиев**: Благодаря на г-н Недков. Ще подложа на гласуване неговото предложение за оттегляне на материала. Подлагам на гласуване, моля гласувайте.

**КВОРУМ – 43. С 15 гласа „за”, 6 „против” и 18 „въздържали се” не се прие предложението.**

 **Г-н Иво Пазарджиев:** Уважаеми колеги, подлагам на гласуване предложението като цяло, моля да стартираме системата за гласуване.

**КВОРУМ – 41. С 30 гласа „за”, 1 „против” и 10 „въздържали се” се прие**

**РЕШЕНИЕ № 431**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6, чл. 4, ал. 4 от ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на Общински съвет - Русе, Общински съвет – Русе реши:

1. Открива процедура за приватизация на сграда с идентификатор 63427.7.273.1 по кадастралната карта и кадастралните регистри на град Русе, със застроена площ 234 кв. м., брой етажи: 1, с предназначение: административна, делова сграда, с адрес: ул. „Котовск“ №6, ж.к. „Изток“, гр. Русе, предмет на АОС №7743/25.03.2016 г. Сградата е разположена в поземлен имот с идентификатор 63427.7.273.
2. Упълномощава Кмета на общината с правата и задълженията на „възложител”, съгласно „Наредбата за възлагане извършването на дейности, свързани с подготовката за приватизация или със следприватизационния контрол, включително процесуално представителство, или на дейност, свързани с функциите по Закона за публичните предприятия”.

**8 Точка**

**К.л.414 Допълване на Годишния план за работа по приватизация през 2021 г. и откриване на процедура за приватизация на общински имот с административен адрес: гр. Русе, бул. „Липник“ №52, вх. 3, ет. 0, предмет на АОС №8730/09.11.2018 г.**

**Г-н Иво Пазарджиев:** Госпожа Златомира Стефанова ще докладва. Заповядайте, г-жо Стефанова.

 **Г-жа Златомира Стефанова:** Да, благодаря, господин Председател. Във връзка с постъпило заявление за откриване на процедура за продажба на имот общинска собственост комисията по приватизация и следприватизационен контрол предлага годишния план за приватизация през 2021 г. да се допълни със самостоятелен обект със сграда, намиращ се на бул. „Липник“ №52, вх. 3. Обектът е с площ 30,97 кв.м. и с предназначение за търговска дейност. Използва се като ателие за ремонт и обувки. За започването на процеса на продажба по реда на Закона за приватизация и следприватизационен контрол е необходимо да се открие процедура за приватизация и да се възложи изготвянето на приватизационна оценка и информационен меморандум на общинския съвет. Това е помещение, което също от години не се използва. Имахме заявител, комисията по общинска собственост също дава положително становище да влезе в приватизационната програма. Благодаря.

 **Г-н Иво Пазарджиев:** Благодаря на г-жа Златомира Стефанова. Има ли желаещи за изказвания и предложения по точката? Не виждам. В такъв случай, моля, да стартираме системата за гласуване. Гласуваме по точката.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 432**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6, чл. 4, ал. 4 от ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на Общински съвет – Русе, Общински съвет – Русереши:

1. Допълва Годишния план за приватизация на общинска собственост през 2021 г., приет с Решение №378/28.01.2021 г., с точка 2.13:

„Самостоятелен обект в сграда с идентификатор 63427.7.108.3.145 /шестдесет и три хиляди четиристотин двадесет и седем точка седем точка сто и осем точка три точка сто четиридесет и пет/ по кадастралната карта и кадастралните регистри на гр. Русе, с адрес: гр. Русе, бул. „Липник“ №52, вх. 3, ет. 0, с предназначение: за търговска дейност, брой нива на обекта: 1, с площ 30,97 кв. м., с прилежащи части: 0,319 % идеални части от общите части на сградата. Самостоятелният обект се намира в сграда с идентификатор 63427.7.108.3 /шестдесет и три хиляди четиристотин двадесет и седем точка седем точка сто и осем точка три/, с предназначение: жилищна сграда-многофамилна, разположена в поземлен имот с идентификатор 63427.7.108 /шестдесет и три хиляди четиристотин двадесет и седем точка седем точка сто и осем/.“

1. Открива процедура за приватизация на „Самостоятелен обект в сграда с идентификатор 63427.7.108.3.145 /шестдесет и три хиляди четиристотин двадесет и седем точка седем точка сто и осем точка три точка сто четиридесет и пет/ по кадастралната карта и кадастралните регистри на гр. Русе, с адрес: гр. Русе, бул. „Липник“ №52, вх. 3, ет. 0, с предназначение: за търговска дейност, брой нива на обекта: 1, с площ 30,97 кв. м., с прилежащи части: 0,319 % идеални части от общите части на сградата. Самостоятелният обект се намира в сграда с идентификатор 63427.7.108.3 /шестдесет и три хиляди четиристотин двадесет и седем точка седем точка сто и осем точка три/, с предназначение: жилищна сграда-многофамилна, разположена в поземлен имот с идентификатор 63427.7.108 /шестдесет и три хиляди четиристотин двадесет и седем, точка, седем, точка, сто и осем/.
2. Упълномощава Кмета с правата и задълженията на „възложител”, съгласно „Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство, или на дейности, свързани с функциите по Закона за публичните предприятия“;

**9 Точка**

**К.л.419 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в землището на гр. Русе, местност „Нови Халваджи“**

**Г-н Иво Пазарджиев:** Госпожа Стефанова. Заповядайте, г-жо Стефанова.

 **Г-жа Златомира Стефанова:** Благодаря Ви, господин Председател. Уважаеми общински съветници, в общинска администрация е постъпило заявление от Румен Маринов Маринов, с което изразява желание да закупи общински поземлен имот с идентификатор, който е описан в контролния лист по кадастралната карта и кадастралните регистри с площ 102 кв.м., находящ се в землището гр. Русе, общ. Русе, местност „Нови Халваджи“ с трайно предназначение на територията земеделска с начин на трайно ползване за земеделски труд и отдих. Преписката е разгледана от комисия по общинска собственост, която с Протокол №12 от 16 декември дава своето положително становище за продажбата на имота. Благодаря.

 **Г-н Иво Пазарджиев:** Благодаря на г-жа Стефанова. Има ли желаещи за изказвания и предложения по точката? Не виждам такива заявени в общия чат. Моля процедура на гласуване по предложението.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 433**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

 1. Дава съгласие за продажба чрез публичен търг с явно наддаване на общински поземлен имот с идентификатор 63427.152.14 по кадастралната карта и кадастралните регистри (КККР) на гр. Русе, Община Русе, Област Русе с площ 102 кв.м., находящ се в землището на гр. Русе, Община Русе, местност „Нови Халваджи“, с трайно предназначение на територията: Земеделска, с начин на трайно ползване: За земеделски труд и отдих (съгласно § 4 от ПЗР на ЗСПЗЗ), категория на земята: 5 (пет), при граници и съседни имоти: 63427.152.15, 63427.152.131, 63427.152.13, 63427.152.12. За имота е съставен Акт за частна общинска собственост №8792/29.01.2019 г., вписан под №200, том 2, д.в.р. 1034, н. д. 416, вх. №999 от 01.02.2019 г. по описа на Службата по вписвания - Русе, с начална тръжна продажна цена в размер на 2 163,42 лева (две хиляди сто шестдесет и три лева и четиридесет и две стотинки), без дължими данъци и такси.

Дължимите данъци и такси се определят след провеждане на търга и са за сметка на спечелилия участник - купувач.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**10 Точка**

**К.л.420 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в с. Семерджиево, Община Русе, ул. „Вихрен“ №1**

**Г-н Иво Пазарджиев:** Госпожа Стефанова, заповядайте.

 **Г-жа Златомира Стефанова:** Благодаря, господин Председател. В общинска администрация е постъпила молба от Рейхан Алиев Ахмедов, с която изразява желание да закупи урегулиран имот в с. Семерджиево с площ 608 кв.м. на ул. „Вихрен“1, отреден е за жилищно застрояване. Кметът на село Семерджиево г-жа Мюжгян Халилова изразява своето положително становище, относно продажбата и комисията по общинска собственост също. Благодаря.

 **Г-н Иво Пазарджиев:** Благодаря на г-жа Стефанова. Има ли желаещи за изказвания и предложения по точката? Не виждам. Моля, да стартираме процедура на гласуване.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 434**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

 1. Дава съгласие за продажба чрез публичен търг с явно наддаване на общински урегулиран поземлен имот V в квартал 42 по регулационен и застроителен план на с. Семерджиево, Община Русе с площ 608 кв.м., намиращ се в с. Семерджиево, Община Русе, ул. „Вихрен“ №1, отреден за Жилищно застрояване, при граници и съседни имоти: УПИ VIII от кв. 42, улица, УПИ IV от кв. 42, УПИ VI от кв. 42. За имота е съставен Акт за частна общинска собственост №9836/02.10.2020 г., с начална тръжна продажна цена в размер на 3 223,00 лева (три хиляди двеста двадесет и три лева), без дължими данъци и такси.

Дължимите данъци и такси се определят след провеждане на търга и са за сметка на спечелилия участник - купувач.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**11 Точка**

**К.л.421 Откриване на процедура за провеждане на публичен търг с явно наддаване за продажба на недвижими имоти – частна общинска собственост, с адрес: гр. Русе, кв. „Средна кула“, ул. „Слав“ №9 А**

**Г-н Иво Пазарджиев:** Госпожа Стефанова ще докладва, заповядайте.

 **Г-жа Златомира Стефанова:** Уважаеми общински съветници, в общината е постъпило заявление от Грейт мастер ЕООД, представлявано от управителя Андрей Дуницов с искане за закупуване на незастроен поземлен имот с идентификатор, който е посочен в контролния лист, с адрес: гр. Русе, кв. „Средна кула“, ул. „Слав“ №9 А, с площ от 678 кв.м. Трайно предназначение на територията урбанизирана с начин на трайно ползване ниско застрояване до 10 метра. Становището на кметския наместник на Средна кула е положително. Преписката е разгледана в комисия общинска собственост, която също дава положително становище. Благодаря.

 **Г-н Иво Пазарджиев:** Благодаря на г-жа Златомира Стефанова. Има ли желаещи за изказвания и предложения по точката? Не виждам в общия чат. Моля за процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 435**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявление вх.№ОИ-10-95/13.11.2020 г. и извлечение от Протокол №12/16.12.2020 г. на Комисията по общинска собственост, Общинският съвет реши:

Дава съгласие за откриване на процедура за провеждане на публичен търг с явно наддаване за продажба на незастроен поземлен имот с идентификатор 63427.10.848, съгласно Кадастралната карта и кадастралните регистри на гр. Русе, с адрес гр. Русе, кв. „Средна кура“, ул. „Слав“ №9 А, с площ от 678 кв.м., трайно предназначение на територията: Урбанизирана, с начин на трайно ползване: Ниско застрояване (до 10 m), а съгласно регулационния план на гр. Русе – УПИ XIX-848 в кв. 119, предмет на АЧОС №9950/26.01.2021 г., вписан под №85, том 2, Н.Д. 314, ДВР 684, вх.рег. №657 от 28.01.2021 г. по описа на Службата по вписвания – Русе, при начална тръжна цена 12 446,00 лв., без дължими данъци и такси.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**12 Точка**

**К.л.422 Учредяване възмездно право на пристрояване за изграждане на склад към съществуващ гараж, с адрес гр. Русе, ул. „Рига“**

**Г-н Иво Пазарджиев:** Госпожа Златомира Стефанова.

 **Г-жа Златомира Стефанова:** Уважаеми общински съветници, в Община Русе е постъпила молба от г-н Славчо Стефанов Текешев, с която изразява желание да му се отреди право на пристрояване на склад към съществуващ гараж, представляваща сграда с идентификатор описан в контролния лист в гр. Русе, кв. „Здравец-Изток“, ул. „Рига“. Съгласно договор 388 от 2008 година за учредяване право на строеж върху общинска земя Славчо Текешев е собственик на гаража, който е с площ 21 кв.м. Предоставен е инвестиционен проект на обекта, пристройка, склад към съществуващ гараж на 29.10. одобрен от главния архитект на Община Русе, изготвен на базата на издадена виза за проектиране. Преписката е разгледана в комисия общинска собственост, която дава своето съгласие за учредяване право на пристрояване на склад с размери 6 на 1 и височина до 2,5 метра към съществуващия гараж. Благодаря.

 **Г-н Иво Пазарджиев:** Благодаря на г-жа Златомира Стефанова. Има заявено изказване от г-н Митко Кунчев. Заповядайте, г-н Кунчев.

**Г-н Митко Кунчев:** Благодаря, господин Председател. Разбира се, че много граждани имат нужда от пристрояване с цел склад за битови вещи. Моят коментар по-скоро е насочен към това, ние всички искаме Русе да бъде красив европейски град. Свидетели сме в много случаи, че такива гаражи, пристройки са с доста неугледен вид. Моето предложение в бъдеще да се прецизира много внимателно и експерти от общината да съобразяват подобни решения за чисто естетическата страна на въпроса. Аз разбирам нали необходимост от някакво помещение, но в повечето случаи това, което съм виждал и като гаражи, и подобни пристройки те са доста неугледни, да не казвам по-лоша дума. Та, моето предложение е да се …, да има някакви изисквания поне визуално да бъдат по-добре направени. Благодаря.

**Г-н Иво Пазарджиев**: Благодаря на г-н Митко Кунчев. Госпожа Магдалина Илиева ще отговори на г-н Кунчев. Заповядайте, г-жо Заместник-кмет.

**Г-жа Магдалина Илиева:** Уважаеми господин Председател, уважаеми господа общински съветници, абсолютно сме съгласни с така отбелязката, която направи г-н Кунчев. Такава е целта ни, такъв ни е стремежа. Конкретно за този случай сме ходили на място, там става въпрос всъщност за пристройки към два гаража, нали това, което сега ви докладваха е единия гараж с искане за пристройка. Съвсем логично мястото преценили сме достъпа на гражданите така както и сме одобрили документацията като проект с необходимите изисквания. Тук г-н Недев ми подсказва наистина е по-добре да се направи по законов начин пристройка за такива битови вещи, отколкото да се превръщат тези вещи в сметище. Благодаря.

**Г-н Иво Пазарджиев:** Благодаря на г-жа Магдалина Илиева. Има ли други желаещи за изказвания по точката? Не виждам в общия чат заявени изказвания. Моля за процедура на гласуване по точката.

**КВОРУМ – 42. С 39 гласа „за”, 3 „против” и 0 „въздържали се” се прие**

**РЕШЕНИЕ № 436**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 38, ал. 2 и ал. 4, и чл. 41, ал. 2 от ЗОС, чл. 26, ал. 1, т. 3 и чл. 42, ал. 2 от Наредба №1 за общинската собственост на Общински съвет – Русе и Протокол №11/25.11.2020 г. на Комисията по общинска собственост, Общинският съвет реши:

Дава съгласие за учредяване възмездно право на пристрояване за изграждане на склад, с размери 6,00/1,00 м и височина до 2,50 м, със застроена площ от 6,00 кв.м. към съществуващ гараж, представляващ сграда с идентификатор 63427.7.550.7 по Кадастралната карта и кадастралните регистри на гр. Русе, с адрес гр. Русе, ул. „Рига“, върху имот-частна общинска собственост с идентификатор 63427.7.550 по Кадастралната карта и кадастралните регистри на гр. Русе, в полза на Славчо Стефанов Текешев, срещу заплащане на цена в размер на 594,48 лв., без включени дължими данъци и такси, които са за сметка на суперфициара.

Решението подлежи на оспорване чрез Общински съвет – Русе пред Административен съд – Русе, по реда на АПК в 14-дневен срок от съобщаването му.

**13 Точка**

**К.л.423 Съгласие за продажба на общински терен от 22 кв.м. по улична регулация, приобщен към УПИ IX-1204 в кв. 97 по регулационния план на град Мартен, Община Русе**

**Г-н Иво Пазарджиев:** Госпожа Златомира Стефанова ще докладва, заповядайте.

 **Г-жа Златомира Стефанова:** Благодаря, господин Председател. В общината е постъпило заявление от Росен Георгиев Георгиев за закупуване на недвижим имот общинска собственост, представляващ придаваем терен по улична регулация с площ 22 кв.м., които да се придадат към УПИ в кв. 97 по регулационния план на град Мартен. Преписката е разгледана от комисия общинска собственост, която дава своето положително становище за продажба на придаваемата част от 22 квадрата.

 **Г-н Иво Пазарджиев:** Благодаря на г-жа Златомира Стефанова. Има ли желаещи за изказвания и предложения по точката? Не виждам в общия чат. Моля за процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 437**

 На основание чл. 21, ал. 1, т. 8 и чл. 21, ал. 2 от ЗМСМА, §6, ал. 1 и §22, ал. 1, т. 1, буква „б“ от ПЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол №11/25.11.2020 г. на Комисията по общинска собственост, скица-предложение за придаваемо място по улична регулация, Общински съвет реши:

 1. Обявява придаваем терен от 22 кв.м. по улична регулация от ПИ №7063 – ул. „Св. Св. Кирил и Методий“, придаван към УПИ IX-1204 в кв. 97 по плана на град Мартен, ЕКАТТЕ 47336, Община Русе, за частна общинска собственост.

 2. Да се продаде терен, общинска собственост, представляващ придаваема част от 22 кв.м. по улична регулация от ПИ №7063 – ул. „Св. Св. Кирил и Методий“, приобщен към УПИ IX-1204 в кв. 97 по регулационния план на град Мартен, ЕКАТТЕ 47336, Община Русе, на Румяна Георгиева Петкова и Росен Георгиев Георгиев, след заплащане на Община Русе цена в размер на 800,00 лева (осемстотин лева) и дължимите данъци и такси.

 3. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**14 Точка**

**К.л.424 Съгласие за продажба на общински терен от 13 кв.м. по улична регулация, приобщен към УПИ XVIII-153 в кв. 149 по регулационния план на кв. „Средна кула“, град Русе**

**Г-н Иво Пазарджиев:** Госпожа Златомира Стефанова ще докладва.

 **Г-жа Златомира Стефанова:** Благодаря, господин Председател. В общината е постъпило заявление от Юлиян Стойчев Иванов за закупуване на недвижим имот общинска собственост, представляващ придаваем терен по улична регулация с площ от 13 кв.м., който да се приобщи към УПИ в кв. 149 по плана на кв. Средна кула в гр. Русе. Преписката е разгледана от комисията по общинска собственост, която дава своето положително становище за придаваемата част от 13 кв.м. Благодаря.

 **Г-н Иво Пазарджиев:** Благодаря на г-жа Златомира Стефанова. Има ли желаещи за изказвания и предложения по точката? Не виждам в общия чат. Моля за процедура на гласуване.

**КВОРУМ – 42. С 41 гласа „за”, 0 „против” и 1 „въздържали се” се прие**

**РЕШЕНИЕ № 438**

 На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ПЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол №13/15.01.2021 г. на Комисията по общинска собственост, скица-предложение за придаваемо място по улична регулация, във връзка със Заповед №РД-01-3531/07.12.2020 г. на Кмета на Община Русе за одобряване на ПУП-ПР на ПИ с идентификатор 63427.10.153 в кв. 149 по плана на кв. „Средна кула“, град Русе, Общински съвет - Русе реши:

 1. Обявява придаваем терен от 13 кв.м. по улична регулация от ПИ с идентификатор 63427.10.929 – ул. „Йордан Йовков“, кв. „Средна кула“, град Русе, придаван към УПИ XVIII-153 в кв. 149, съобразно предвижданията на ПУП-ПР, одобрен със Заповед №РД-01-3531/07.12.2020 г. на Кмета на Община Русе, за частна общинска собственост.

 2. Да се продаде терен, общинска собственост, представляващ придаваема част от 13 кв.м. по улична регулация от поземлен имот с идентификатор 63427.10.929 – ул. „Йордан Йовков“, кв. „Средна кула“, град Русе, съобразно предвижданията на ПУП-ПР, одобрен със Заповед №РД-01-3531/07.12.2020 г. на Кмета на Община Русе, приобщен към УПИ XVIII-153 в кв. 149 по регулационния план на кв. „Средна кула“, град Русе на Юлиян Стойчев Иванов, след заплащане на Община Русе цена в размер на 610,27 лева (шестстотин и десет лева и двадесет и седем стотинки) и дължимите данъци и такси.

 3. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**15 Точка**

**К.л.425 Извънредно присъствено заседание на Общото събрание на Асоциацията по** **водоснабдяване и канализация на обособената територия, обслужвана от „Водоснабдяване и канализация“ ООД гр. Русе, насрочено за 20.04.2021 г. (вторник) от 11,00 часа и резервна дата за заседанието на 27.04.2021 г. (вторник)**

 **Г-н Иво Пазарджиев:** Господин Димитър Недев ще докладва. Заповядайте, г-н Заместник-кмет.

 **Г-н Димитър Недев:** Уважаеми господин Председател, уважаеми дами и господа общински съветници, от името на общинска администрация предлагам да подкрепите така внесеното като проект решение за извънредното присъствено заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ - Русе, което е насрочено за 20.04.2021 г.

 **Г-н Иво Пазарджиев:** Благодаря на заместник-кмета. Има ли желаещи за изказвания и предложения по точката? Не виждам в общия чат. Моля за процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 439**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация, във връзка с чл.198е, ал.3 и 5 от Закона за водите, във връзка с чл.5, ал.6 и ал.7 от Правилника за организацията и дейността на асоциациите по водоснабдяване и канализация, Общински съвет – Русе реши:

I. При невъзможност за лично участие на Кмета на Община Русе в извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 20.04.2021 г. (вторник) от 11,00 часа в Зала №1 на Областна администрация – Русе, и резервна дата за заседанието на 27.04.2021 г. (вторник) от 11,00 часа, оправомощава г-жа Магдалина Илиева - Заместник-Кмет на Община Русе с ресор „Устройство на територията” да представлява Община Русе на извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за посочените ден, час и място.

II. Оправомощава представителя на Община Русе да подкрепи и да гласува положително по т.1 от дневния ред на извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 20.04.2021 г. (вторник) от 11,00 часа в Зала №1 на Областна администрация – Русе, и резервна дата за заседанието на 27.04.2021 г. (вторник) от 11,00 часа, както следва:

1. Приемане на проект на Подробна инвестиционна програма за работата на „ВиК“ ООД - Русе през 2021 година

III. При настъпване на промени в процеса на обсъжданията на въпросите от дневния ред на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 20.04.2021 г. (вторник) от 11,00 часа в Зала №1 на Областна администрация – Русе, и резервна дата за заседанието на 27.04.2021 г. (вторник) от 11,00 часа, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

**16 Точка**

**К.л.437 Откриване на процедура за провеждане на продажба на недвижим имот - частна общинска собственост, намиращ се в с. Бъзън, Община Русе, ул. „Св. Св. Кирил и Методий“ №86, представляващ УПИ II в квартал 7 по реда на чл.35, ал. 3 от ЗОС**

**Г-н Иво Пазарджиев:** Госпожа Златомира Стефанова ще докладва, заповядайте.

 **Г-жа Златомира Стефанова:** Благодаря, господин Председател. Уважаеми общински съветници в общинска администрация е постъпило заявление от Красимир Крумов до кмета на Община Русе да си закупи общински урегулиран имот в село Бъзън, с административен адрес: ул. „Св. Св. Кирил и Методий“ №86 с площ 938 кв.м. отреден за жилищно застрояване. В общинският имот предмет на заявлението има масивна изградена сграда застроена с площ от 51 кв.м. собственост на заявителя съгласно нотариален акт, който сме получили за покупко-продажбата от 06.11.2020 г. Заявителят е предоставил разрешение за строеж и договор за отстъпено право на строеж на Христо Николов Дончев и заявителя е последващ преобретател на правото на собственост на сградата, изградена в общинския имот, отговарящ на изискванията по чл. 35, ал. 3 от ЗОС. Преписката е разгледана от комисията по общинска собственост, която дава своето положително съгласие, въпреки че кмета на населеното място беше изпратил отрицателно становище. След изясняване на обстоятелствата допълнително общинска администрация разговаря с кмета на Бъзън, установихме какви са нейните съмнения, които се оказаха неоснователни впоследствие и тя устно вчера в разговор с мен и с г-жа Маркова поиска да предадем на общинския съвет, че дава положително становище след изясняването на тези обстоятелства. Благодаря.

 **Г-н Иво Пазарджиев:** Благодаря на г-жа Златомира Стефанова. Има ли желаещи за изказвания и предложения по точката? Не виждам в общия чат. Процедура на гласуване, моля.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 440**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1, чл. 35, ал. 3 и чл. 41, ал. 2 от Закона за общинската собственост, във връзка с чл. 31, ал. 1 от Наредба №1 на Общински съвет - Русе за общинската собственост, Общинският съвет реши:

 1. Дава съгласие за продажба на урегулиран поземлен имот (УПИ) II в квартал 7, образуван от имот 567 по ИПУР, ИПР на с. Бъзън, Община Русе, Област Русе, ЕКАТТЕ: 07231, с административен адрес: с. Бъзън, Община Русе, ул. „Св. Св. Кирил и Методий“ №86 с площ 938 кв.м., отреден за Жилищно застрояване, при граници и съседни имоти: УПИ III от квартал 7, УПИ ХVII от квартал 7, улица. За имота е съставен Акт за частна общинска собственост №6257/30.06.2010 г. вписан под №107, том 18, н. д. 3802, вх. рег. №8017 от 08.07.2010 г. по описа на Службата по вписвания – Русе, на Красимир Георгиев Крумов, като собственик на законно построена в имота масивна жилищна сграда със застроена от площ 51 кв.м. срещу заплащане на цена в размер на 7 477,00 лева (седем хиляди четиристотин седемдесет и седем лева), без данъци и такси;

Дължимите данъци и такси са за сметка на купувача.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**17 Точка**

**К.л.415 Провеждане на публичен търг с явно наддаване за отдаване под наем на част от сгрaда – публична общинска собственост – автоспирка, разположена в село Тетово, Община Русе**

**Г-н Иво Пазарджиев:** Госпожа Златомира Стефанова ще докладва.

 **Г-жа Златомира Стефанова:** Благодаря, господин Председател. Уважаеми общински съветници, предложението касае провеждане на публичен търг с явно наддаване за отдаване под наем на част от спирка, разположена в село Тетово, общ. Русе. Съгласно чл. 14, ал. 7 от Закона за общинската собственост, свободни имоти публична общинска собственост могат да се отдават под наем за срок до 10 години. Предлагаме да бъде организирана процедура за отдаване на помещение … за 5 години при начална цена 45 лв. без ДДС, имаме положително становище от кмета на населеното място. Благодаря.

 **Г-н Иво Пазарджиев:** Благодаря на г-жа Златомира Стефанова. Има ли желаещи за изказвания и предложения по точката? Не виждам в общия чат. Процедура на гласуване, моля.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 441**

 На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 1 и 2 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 14, чл. 3, 4 и 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване, за отдаване под наем за срок от пет години, като офис, на част от масивна едноетажна сграда №801.530.5, представляваща съвкупност от 3 бр. помещения и спирконавес – автоспирка – публична общинска собственост, която отдавана под наем част представлява помещение с площ от 20,95 кв. м., разположено в югоизточната част на сградата, ситуирана в ПИ № 801.530, от кв. 61, по кадастралния план на с. Тетово, ЕКАТТЕ 72357, Община Русе, (представляващ съобразно документ за собственост УПИ III- 530- за кметство, от кв. 61 по плана на с. Тетово, Община Русе), описани в АПОС №4252 от 09.09.2004 г., с начална тръжна месечна наемна цена – 45,00 лв. (четиридесет и пет лева) без ДДС.

**18 Точка**

**К.л.416 Провеждане на публичен търг с явно наддаване за отдаване под наем на части от терени - публична общинска собственост, за разполагане на преместваеми обекти по чл. 56 от ЗУТ**

**Г-н Иво Пазарджиев:** Заповядайте, г-жо Стефанова.

 **Г-жа Златомира Стефанова:** Благодаря, господин Председател. Уважаеми общински съветници, провеждане на публичен търг с явно наддаване за отдаване под наем на части от терени публична общинска собственост за разполагане на преместваеми обекти по чл. 56 от ЗУТ. Това е стандартна процедура по чл. 14, ал. 7 от ЗОС. Става въпрос за терени с изтекли договори за наем. Предлагаме да бъде организирана нова процедура за отдаването им със същото предназначение. Те са ви описани в 6 точки в контролния лист. Благодаря ви.

 **Г-н Иво Пазарджиев:** Благодаря на г-жа Стефанова. Има ли желаещи за изказвания и предложения по точката? Не виждам заявено в общия чат. Процедура на гласуване, моля.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 442**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1, т. 2 и ал. 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, т. 3, т. 10, т. 6.5, ал. 2, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на части от терени - публична общинска собственост, за разполагане на преместваеми обекти, както следва:

 1. Част от терен – публична общинска собственост, за поставяне на преместваем обект – павилион за заведение за бързо хранене, находящ се в гр. Русе, ж. к. „Здравец-изток“, до бл. „Енергетик-II“, с площ от 89,00 кв. м, т. 113 от Общата схема за поставяне на преместваеми обекти по чл. 56 от ЗУТ, с начална тръжна месечна наемна цена – 341,00 лв. (Триста четиридесет и един лева) без включен ДДС.

 2. Част от терен – публична общинска собственост, за поставяне на преместваем обект – павилион за ремонт на часовници, находящ се в гр. Русе, ж. к. „Родина“, ул. „Шипка“ и ул. „Розова долина“, с площ 6,25 кв. м, т. 34 от Общата схема за поставяне на преместваеми обекти по чл. 56 от ЗУТ, с начална тръжна месечна наемна цена – 33,00 лв. (Тридесет и три лева) без включен ДДС.

 3. Част от терен – публична общинска собственост, за поставяне на преместваем обект – павилион за заложна къща, находящ се в гр. Русе, ж.к. "Родина", бул. "Родина", ул. "Шипка", с площ 46,40 кв. м, т. 558 от Общата схема за поставяне на преместваеми обекти по чл. 56 от ЗУТ, с начална тръжна месечна наемна цена – 351,00 лв. (Триста петдесет и един лева) без включен ДДС.

 4. Част от терен – публична общинска собственост, за поставяне на преместваем обект – павилион за продажба на цветя №5, находящ се в гр. Русе, ул. "Хан Крум", ЦГЧ, пред Младежки център, с площ от 6,00 кв. м, с начална тръжна месечна наемна цена – 95,00 лв. (Деветдесет и пет лева) без включен ДДС.

 5. Част от терен – публична общинска собственост, за поставяне на преместваем обект – павилион за заведение за бързо хранене, находящ се в гр. Русе, ж. к. "Дружба-3", ул. "Даме Груев", пред бл. №6, с площ 28,80 кв. м, т. 100 от Общата схема за поставяне на преместваеми обекти по чл. 56 от ЗУТ, с начална тръжна месечна наемна цена – 111,00 лв. (Сто и единадесет лева) без включен ДДС.

 6. Част от терен – публична общинска собственост, за поставяне на преместваем обект – павилион за търговска дейност, находящ се в гр. Русе, ж. к. "Дружба-3", ул. "Даме Груев", пред бл.№ 10, с площ 7,75 кв. м, т. 5006 от Общата схема за поставяне на преместваеми обекти по чл. 56 от ЗУТ, с начална тръжна месечна наемна цена – 60,00 лв. (Шестдесет лева) без включен ДДС.

**19 Точка**

**К.л.417 Отдаване под наем на имот – публична общинска собственост, с административен адрес гр. Русе, ул. „Братя Миладинови“ №37**

 **Г-н Иво Пазарджиев:** Заповядайте, г-жо Стефанова.

 **Г-жа Златомира Стефанова:** Благодаря. Уважаеми общински съветници, това е процедура по чл. 17, ал. 7 от ЗОС. Предлагаме да бъде стартирана процедура публичен търг с явно наддаване на част от сграда. Обектите се намират в бившето основно училище „Пейо Яворов“. Към настоящият момент в училището работят 2 учебни центъра за деца, управлявани от Сдружение с идеална цел, занимаващи се с образователни и хуманитарни, спортни и социални дейности. С отдаването на цитираните в предложението обекти се оформя един своеобразен образователен и социален център за неправителствени организации. Двата клуба са описани в предложението и в контролния лист. Единият е спортен клуб Мусаши Русе, карате клуб по бойни спортове и другия е Сдружение клуб по спортен бридж Трефа. Благодаря ви.

 **Г-н Иво Пазарджиев:** Благодаря на г-жа Стефанова. Има ли желаещи за изказвания и предложения по точката? Не виждам заявени в общия чат. Процедура на гласуване, моля.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 443**

 На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 305, ал. 1 от Закона за предучилищното и училищното образование (ЗПУО), чл. 11, ал. 1 и 2 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 17 и ал. 5, чл. 3, 4 и 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване, за отдаване под под наем за срок от десет години, на част от третия етаж на масивна четириетажна сграда, с идентификатор по КККР на гр. Русе 63427.2.3251.1, която част представлява помещения, с обща площ 300,00 кв. м., цялата сграда със застроена площ 585,00 кв. м, разположена в поземлен имот с идентификатор по КККР на гр. Русе 63427.2.3251, с предназначение – сграда за образование, описана в Акт за публична общинска собственост №7075/07.10.2013 г., с административен адрес гр. Русе, ул. „Братя Миладинови“ №37, която част се отдава под наем като учебен център за деца, с начална тръжна месечна наемна цена – 160,20 лв. (сто и шестдесет лева и двадесет стотинки) без включен ДДС, при спазване на чл. 305, ал. 1 от ЗПУО;
2. Дава съгласие да бъде проведен публичен търг с явно наддаване, за отдаване под под наем за срок от десет години, на масивна едноетажна сграда с идентификатор по КККР на гр. Русе 63427.2.3251.3, със застроена площ 143,00 кв. м, с предназначение – сграда за образование, разположена в поземлен имот с идентификатор по КККР на гр. Русе 63427.2.3251, описана в Акт за публична общинска собственост № 7075/ 07.10.2013 г., с административен адрес гр. Русе, ул. „Братя Миладинови“ №37, която част се отдава под наем като учебен център за деца, с начална тръжна месечна наемна цена – 76,40 лв. (седемдесет и шест лева и четиридесет стотинки) без включен ДДС, при спазване на чл. 305, ал. 1 от ЗПУО.

**Г-н Иво Пазарджиев:** Обявявам 15 минути почивка. Моля, общинските съветници да бъдат на устройствата си в 11:15 часа.

***Почивка 15 минути.***

 **Г-н Иво Пазарджиев:** Ще стартираме проверка на кворума след секунда.Проверка на кворума, моля да се регистрирате. 34 общински съветници са се регистрирали по система. Имаме необходимия кворум да подновим нашата работа.

**20 Точка**

**К.л.433 Годишен финансов отчет и отчет за дейността на Фондация „Русе – град на свободния дух“ за 2020 г.**

**Г-н Иво Пазарджиев:** Госпожа Златомира Стефанова ще докладва. Заповядайте, г-жо Стефанова.

 **Г-жа Златомира Стефанова:** Благодаря, господин Председател. Уважаеми общински съветници, не знам дали се вижда книжката, която излезе днес за отчета на Фондация „Русе – град на свободния дух“, много добре е направена, за което благодаря на Деси и на Ели – екипа на фондацията. Тя ще бъде оставена при господин председателя и за всеки един от вас има такава книжка, ако имате нужда ад я покажете някъде, ако имате нужда да представите града ще има по едно копие за всеки един от вас, когато минете през г-н председателя да си я вземете. Сега, по отчета за фондацията, изминалата 2020 година изправи пред редица предизвикателства и работата на Фондацията „Русе – град на свободния дух“ и въпреки трудностите успешно беше реализирана по-голяма част от планираната събитийна програма. Фондацията подаде ръка на 12 нуждаещи се деца с постижения в училищната извънкласна работа като им осигури таблети, благодарение на усилията на 19 проектни екипа бяха инициирани и подкрепени 140 събития с над 2700 активни участници. Те бяха посетени от над 43 000 души, създадени бяха 590 творчески продукта и 75 партньорства. Проведен беше и един конкурс в рамките на програма „Знание и растеж“, осъществявана с подкрепата на Еконт Експрес ЕООД, като на условията на конкурса отговориха 7 проекта на стойност 58 583,72 лв., които ще се реализират през 2021 година. Общата стойност на приходите през 2020 година е в размер на 182 024,70 лв., като 74 548,72 от тях са постъпления от 16 дарения в полза на кампания „Русе – град на свободния дух“. Заложените в разходната част на бюджета 38 500 лв. за човешки ресурс са усвоени 36 408,24 лв. При планирани за 2020 година разходи за външни услуги в размер на 16 000 лв. са усвоени 14 548,81 лв., в раздел командировки в страната и чужбина бяха заложени 2500 лв., от които няма изразходвани средства. Общата стойност на усвоените средства от фондовете „Лицата на Русе“ и местни инициативи е 67 668,53 лв. Представили сме ви подробен отчета така, както още миналата година обещахме. Имате за всеки един разход по пера, за всяко едно събитие, предполагам, че сте го разгледали. Ако имате някакви въпроси ще отговоря. Но тук наистина искам да благодаря на всички, които подкрепиха фондацията и също така и на двете дами Ели и Деси, които свършиха действително чудесна работа и бяха достатъчно гъвкави дори и в тази обстановка, за да можем да използваме пролуките, ако мога така да кажа и да се осъществят събитията за Русе. Благодаря ви.

 **Г-н Иво Пазарджиев:** Благодаря на г-жа Златомира Стефанова. Има ли желаещи за изказвания и предложения по точката? Не виждам в общия чат. Моля за процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 444**

На основание чл. 21, ал.1, т.8 и т.23, във връзка с чл. 21, ал. 2 от ЗМСМА и във връзка с чл.14, т.10 от Раздел IV на Учредителния акт на Фондация „Русе - град на свободния дух“ , както и с чл.7, ал.4 и чл.9, ал.4 от Правилника за реда за осъществяване на общественополезна дейност и за набиране и разходване на имуществото на Фондация „Русе – град на свободния дух“, Общински съвет – Русе реши:

1. Приема отчет за дейността на Фондация „Русе – град на свободния дух“ за 2020 г. /Приложениe 1/

2. Одобрява годишен финансов отчет на Фондация „Русе – град на свободния дух“ за 2020 г. /Приложение 2/

**21 Точка**

**К.л.427 Отчет за дейността на Местната комисия за борба срещу противообществените прояви на малолетните и непълнолетните през 2020 г.**

 **Г-н Иво Пазарджиев:** Заместник-кметът Енчо Енчев ще докладва, заповядайте.

 **Г-н Енчо Енчев:** Благодаря, господин Председател. Уважаеми общински съветници, в нашия град от години е изградена Местна комисия за борба с противообществените прояви. В изпълнение на Закона за борба с противообществените прояви чл. 7, ал. 2 местната комисия ежегодно отчита своята дейност пред кмета, общинския съвет и пред централната комисия за борба с противообществените прояви на малолетните и непълнолетни. При подготовката на отчетът за 2020 година са взети предвид структурата и показателите, които са указани в централната комисия за борба с противообществените прояви, която функционира към министерския съвет на Република България. На две от постоянните комисии беше представен отчета, беше приет. Нашето мнение е, че тази комисия е изключително полезен и ефективен орган, който функционира на територията на нашата община. Благодаря. Предлагам да подкрепите отчетът.

 **Г-н Иво Пазарджиев:** Благодаря на г-н Енчо Енчев. Има ли желаещи за изказвания и предложения по точката? Не виждам в общия чат. Моля за процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 445**

На основание чл. 21, ал. 1, т. 23 и ал. 2 от ЗМСМА, чл. 7, ал. 2 от Закона за борба с противообществените прояви на малолетните и непълнолетните, Общински съвет–Русе реши:

Приема Отчет за дейността на Местната комисия за борба срещу противообществените прояви на малолетните и непълнолетните към община Русе за 2020 год.

**22 Точка**

**К.л.429 Приемане на Общински годишен план за младежта на Община Русе за 2021 година**

 **Г-н Иво Пазарджиев:** Господин Енчо Енчев ще докладва, заповядайте.

 **Г-н Енчо Енчев:** Уважаеми общински съветници, на вашето внимание предлагам да приемете Общински годишен план за младежта на Община Русе за 2021 година. Общинският план за работа с младежта определя целите, приоритетите на общинските политики като отразява Националната стратегия за младежта 2021-2030 година. Финансовото измерение на предлагания план е 20 000 лв., но тук искам да подчертая, че в дейностите са ангажирани множество общински структури част, от които други общини са закрили. Това са нашия градски Младежки дом, нашия Общински детски център за изкуство и култура, това са нашите центрове за подкрепа на личностно развитие, Ученическа спортна школа и Център за ученическо научно творчество. Така, че тук в нашия план дейността е многообразна. Благодаря. Предлагам да го подкрепите.

 **Г-н Иво Пазарджиев:** Благодаря на заместник-кмета Енчо Енчев. Има заявено изказване от г-н Митко Кунчев, след него г-жа Екатерина Иванова. Заповядайте, г-н Кунчев за изказване.

 **Г-н Митко Кунчев**: Благодаря. Аз искам да се спра на един текст от материала, който е на страница 2, най-накрая на страницата в раздел Ситуационен анализ и предизвикателства пред младите хора в община Русе. Най-отдолу на тая страница пише, че пазарния глад за определени специалисти все повече се разминава с реалните възможности на професионалното образование от една страна, а от друга нивото на компетентност на младите специалисти често не кореспондира нито с тяхната самооценка, нито с изискванията на работодателите. Това е доста тревожен текст според мене, защото ние всички искаме Русе да бъде северна столица на България, да се трансформира от догонващ иновативен град, което означава силно развита икономика, привличане на инвеститори и т.н. Ако този текст бъде прочетен от един инвеститор, той ще се откаже да инвестира в Русе. Малко по-надолу е отбелязано, че Община Русе ще решава този проблем като посредничи в диалога между образованието и бизнеса и т.н. Според мен това е доста недостатъчно в тази посока, защото пак подчертавам пазарния глад за определени специалисти, специалности все повече се разминава с реалните възможности на професионалното образование. Това не може да бъде преодоляно с диалог между образование и бизнеса. Имам 2 въпроса по този поред мен доста тревожен текст в материала. Единият въпрос е как е направена тази констатация, как е установен този факт, който прочетох? И второ, смята ли Община Русе да предприеме по-сериозни мерки в тази посока? Защото да се напише това изречение и да се появи в този документ е доста тревожен факт и трябва да има наистина сериозни и адекватни мерки, за да бъде преодоляно това разминаване. Благодаря.

 **Г-н Иво Пазарджиев**: Благодаря на г-н Митко Кунчев. Госпожа Екатерина Иванова, заповядайте за изказване.

 **Г-жа Екатерина Иванова**: Благодаря, господин Председател. Общинският годишен план за младежта определя целите и приоритетите на общинската политика за младите хора и ние виждаме слабост в осигуряване на взаимодействие между бизнес, образование, неправителствен сектор. И това е … точно тук е ролята на общината, това е така наречената четворна спирала. Общината трябва да има свои политики за привличане и задържане на младите хора. И давам пример, например в Бургас там се дават десетки стипендии. Вероятно не ги дава общината, но общината прави така, че да привлича бизнеса. Това са стипендии, които се дават в продължение на 10 месеца, докато учениците учат или примерно свободните … Свободния университет поема таксите на студентите. Ние трябва да се опитваме да привлечем деца от по-малките общини, които да учат в Русе и да останат в Русе и това трябва да бъде политиката. Тоест чрез осигуряване на работа, чрез предоставяне на жилища и т.н. Затова препоръчваме за в бъдеще да се подобрят мерките и да се засили ролята на общината, тоест тя да бъде координатор, да инициира, да подтиква бизнеса, което би помогнало на младите хора. Благодаря.

 **Г-н Иво Пазарджиев:** Благодаря на г-жа Иванова.Има ли други желаещи за изказвания и предложения по точката? Не виждам. Реплика за г-н Пламен Рашев. Заповядайте, г-н Рашев.

 **Г-н Пламен Рашев /реплика/**: Аз, докато исках на г-н Кунчев да направя реплика, ако не възразявате като изказване ще бъде, защото не е репликата на колежката преди мене.

 **Г-н Иво Пазарджиев**: Добре, изказване.

 **Г-н Пламен Рашев**: Да, въпросът е следния, г-н Кунчев правилно посочи, че това е обезпокоително. Но това не е обезпокоително само за Русе, за русенска област, то е обезпокоително за цялата държава. Ние на практика, прощавайте, че не съм човек от образованието, но съм част от реалния сектор, който постоянно изпитва нужда от количество и качество на човешкия ресурс, който постоянно има недостиг, но и от двете, от двете. Докато не се промени стилът на образованието, че ние определяме възнагражденията само на входа, тоест какво влиза в училището, а не искаме на изхода да видим ефекта от това, което е училището направило с образователната си система и не само средното, но и висшите учебни заведения, ние няма да постигнем никакъв успех. Не е необходимо да определяме само на входа, за да оценяваме образователната система. Изходът е важен да имаме качествен човешки ресурс, който да бъде въведен по най-ефективния начин в реалния сектор. Това е политика, която не може да се ограничи само в рамките на община, област, това е определено необходимост от държавна политика. В тоя смисъл, да обезпокоително е, че така пише, но то е на практика истината. Благодаря.

 **Г-н Иво Пазарджиев**: Благодаря на г-н Пламен Рашев. Реплика за г-н Митко Кунчев.

 **Г-н Митко Кунчев /реплика/:** Моята реплика е следната, безспорно аз съм съгласен, че написаното е истина, но ние като общински съветници в Русе е добре да обсъдим мерки, които да решават по някакъв начин проблема в Русе. Ние не можем да решим проблема на национално ниво. И за това беше моят въпрос, нещо по-радикално дали ще се предприеме в Община Русе. Това е.

 **Г-н Иво Пазарджиев**: Благодаря на г-н Кунчев. Има ли други желаещи за изказвания и предложения по точката? Не виждам такива в общия чат. Процедура на гласуване, моля по точката.

**КВОРУМ – 40. С 30 гласа „за”, 0 „против” и 10 „въздържали се” се прие**

**РЕШЕНИЕ № 446**

На основание чл. 21, ал. 2, във връзка с чл. 21, ал. 1, т. 12 от Закона за местното самоуправление и местната администрация (ЗМСМА) и във връзка с 16, ал. 1 от Закона за младежта, Общински съвет – Русе реши:

1. Приема Общински годишен план за младежта на Община Русе за 2021 г., съгласно Приложение 1.
2. Възлага на кмета на Община Русе изпълнението и контрола на Общинския годишен план за младежта на Община Русе за 2021 г.

**23 Точка**

**К.л.434 Приемане на бюджет, насоки за работа и работна програма на Фондация „Русе – град на свободния дух“ за 2021 г.**

**Г-н Иво Пазарджиев:** Кой ще докладва?

 **Г-жа Златомира Стефанова:** Благодаря, господин Председател. Уважаеми общински съветници, през 2021 година Фондация „Русе – град на свободния дух“ ще продължи да работи за реализиране на поставените цели. Основните приоритети в работата са описани в насоките, които са на вашето внимание, а именно: подпомагане на талантливите деца от общината, подкрепа и организиране на събития в областта на културата, изкуството, образованието, науката, новите технологии, развитието на гражданското общество и масов спорт, в това число иницииране конкурси за проекти. Разширяване и поддържане на устойчива мрежа за партньорства и междусекторно сътрудничество, идентифициране на възможности за кандидатстване за финансиране по различни програми, мониторинг и сравнителен анализ на културните политики и събития на место ниво, както и анализ на добрите практики. На вашето внимание е и събитийната ни програма, няколко интересни, нови предложения, които предполагаме, че сте забелязали. Относно проектът за бюджет реализирания преходен остатък в размер на 72 251 лв., от които 56 720.72 лв. са дарение с условие за провеждане на програмата „Знание и растеж“ и 8 682 лв. са събрани средства в рамките на благотворителната кампания „Талант без граници“. В приходната част сме заложили 100 000 лв. целеви средства от община Русе и 120 000 лв. от дарения. В разходната част за човешки ресурси са заложени 38 500 лв., 15 000 лв. за външни услуги и реклама, 2000 лв. за командировки и по-голяма част от средствата са за реализиране на събития и подпомагане на лицата с изявени дарби. Благодарим ви.

 **Г-н Иво Пазарджиев:** Благодаря на г-жа Стефанова. Има ли желаещи за изказвания и предложения по точката? Не виждам в общия чат. Процедура на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 447**

На основание чл. 21, ал.1, т.8 и т.14, във връзка с чл. 21, ал. 2 от ЗМСМА и във връзка с чл.14, т.7, т.8 и т.9 от Раздел IV на Учредителния акт на Фондация „Русе – град на свободния дух“, както и с чл.4, ал.1 и ал.3, чл.9, ал.1 от Правилника за реда за осъществяване на общественополезна дейност и за набиране и разходване на имуществото на Фондация „Русе – град на свободния дух“, Общински съвет – Русе реши:

1.Приема основни насоки и програма за дейността на Фондация „Русе – град на свободния дух“ за 2021 г./Приложение№1/

2.Приема бюджет на Фондация „Русе – град на свободния дух“ за 2021 г. /Приложение 2/

3.Упълномощава Управителния съвет на Фондация „Русе – град на свободния дух“ да организира провеждането на посочените в насоките конкурси/кампании съобразно приети от УС правила, да определи класираните участници и да предостави определеното финансиране за реализиране на съответното мероприятие в изпълнение на Основни насоки за работа на Фондация "Русе – град на свободния дух" за 2021 г.

**24 Точка**

**К.л.426 Предоставяне на общински паркинг „Воден“ за безплатно ползване**

 **Г-н Иво Пазарджиев:** Кой ще докладва? Господин Димитър Недев, заповядайте.

 **Г-н Димитър Недев:** Уважаеми господин Председател, уважаеми общински съветници, общински паркинг „Воден“ се намира на ул. Солун, капацитета на паркинга е с 50 паркоместа. Съгласно направените анализи през последните три години, а не само през тях, дори в годините назад се вижда, че паркинга работи на голяма загуба. Отчитайки този факт и другия факт, че в района на квартал „Възраждане“ и около паркинга, около Руското посолство, там на ул. Солун има много автомобили, които спират по тротоари и по тревни площи. Предвид на това, че независимо от стойността на абонамента на паркинга в паркинга се заемат не повече от 20, до 25 места на месец при такса 72 лв., при такса 60 лв. без промяна. Направеният анализ показва, че общината търпи големи загуби, които в последната година са в размер на над 50 000 лв. Това са загуби, които идват най-вече от работните заплати на петимата служители. Именно за това ние правим нашето предложение с цел да облекчим паркирането в посочения район и да намалим загубите по комунални дейности. На въпросите, които последваха по време на комисиите, служителите, които работят там няма да бъдат съкращавани, няма да бъдат освобождавани, ще им бъде предложена друга работа, за да може да разширим възможностите на „Комунални дейности“. Конкретно нашето намерение е да използваме тези служители в … (прекъсва не се чува) група за ремонт на тротоари, група, каквато няма за момента към Община Русе и към самото общинско предприятие. Имаше различни предложения за монтиране на различни видове бариери, ние правихме също изчисления, разгледахме варианти за концесия, нито един от вариантите смятаме, че не е изгоден от финансова гледна точка за общината. А освен това в скоро време ще внесем предложение нали за времето, като паркинга, който е на Воден ще бъде в една от точките, които ще предложа да се мисли за изграждане н вертикален паркинг напред във времето, тъй като местото е много подходящо, в района има много живущи. Както почти във всеки квартал се изпитва голяма нужда от места за паркиране на автомобили. Благодаря. Ако има въпроси съм готов да отговоря.

 **Г-н Иво Пазарджиев:** Благодаря на г-н Димитър Недев. Има заявено изказване от г-н Деян Недков, след него г-н Бедрос Пехливанян. Заповядайте, г-н Недков.

 **Г-н Деян Недков:** Уважаеми господин Кмет, господин Председател, колеги, аз направих моето предложение на комисията по комунални дейности, най-вероятно не всички са го разбрали, сега ще го направя пред всички вас. Моето предложение е да се монтира автоматична бариера с месечни, повтарям месечни магнитни карти плюс видеонаблюдение, което нали да се обслужва от общината. Да се намали цената на 40 лв. на месец. И това ще подсигури на жителите в околните блокове една сигурност с осигурено паркомясто, нали горе-долу охраняемо от гледна точка на видеонаблюдението. Като пример ще дам такъв паркинг има в Канев център и в болницата. Като моето предложение е нали това монтиране при евентуално одобрена от вас като колеги средствата да не надвишават повече от ½ годишния приход на паркинга за миналата година. Благодаря ви.

 **Г-н Иво Пазарджиев:** Благодаря на г-н Недков. Господин Бедрос Пехливанян.

 **Г-н Бедрос Пехливанян:** Благодаря, господин Председател. Уважаеми господин Кмет, уважаеми заместник-кметове, колеги, аз по принцип всичко, което се дава на гражданите под формата на безплатно ползване лично го приветствам, така беше и с паркинга, който беше през НАП в началото не се ползваше, сега не може да се намери място там. Въпросът ми, обаче е, че аргументите, тоест причината, за която става това преобразуване от една на друга форма за конкретния паркинг според мен не би трябвало да бъде финансовата обосновка, защото ако тръгваме към такъв аргумент например паркинга, който е на Арената отдавна трябваше да бъде отдаден също на такъв принцип за безплатно ползване. Не е това аргументът, който трябва да го изтъкваме. Да, въпреки, че колкото пъти съм минавал от там почти винаги е бил пълен този паркинг, казвам почти винаги или поне аз, когато съм минавал. А, въпросът е, че нека да не го изтъкваме това като причина. И моето предложение още преди около година и половина бях го направил, за да искаме да има привлекателност поне на такъв тип паркинги, особено на Арената пак повтарям, бях направил конкретно предложение да се намали месечната такса, която и така, и така тогава беше моето предложение за 60 лв., не се прие, а сега дори бих казал, че за да има някаква атрактивност трябва да бъде и дори по-малко, за да има поне някаква, 30 поне процента пълняемост. Благодаря ви.

 **Г-н Иво Пазарджиев:** Благодаря на г-н Пехливанян. Реплика за г-н Йовчо Смилов. Заповядайте. Господин Смилов, заповядайте за реплика.

 **Г-н Йовчо Смилов /реплика/: Благодаря. Чувате ли ме?**

 **Г-н Иво Пазарджиев: Да.**

 **Г-н Йовчо Смилов:** Репликата ми е съвсем кратка. Може би не бяха внимателно изслушани аргументите на администрацията. Господин Пехливанян, те определено еволюираха след като преминаха всички комисии и мисля, че смесваме, сега разглеждаме паркинга на Воден, смесваме нещата при цялата добронамереност на Вашия тон. Предлагам да се придържаме към това, което предлага общината и да не ограничаваме допълнително с бариера по имащи от по нямащи, да се опитаме да решим поне частично проблема на живущите в района с допълнителни места за свободно, подчертавам паркиране.

 **Г-н Иво Пазарджиев:** Благодаря на г-н Смилов. Има ли други желаещи за изказвания и предложения по точката? Не виждам в общия чат заявени. Сега, г-н Недков прави предложение автоматична бариера …

 **Наталия Кръстева:** Заявила съм изказване.

 **Г-н Иво Пазарджиев:** Извинявай, не го виждам. Заповядай. Госпожо Кръстева, заповядайте.

 **Г-жа Наталия Кръстева:** Да, благодаря, господин Председател, заявих в общия чат, даже ми отговорихте, че ще ми дадете думата. Аз ще взема думата, тъй като тази точка на комисията, на която аз присъствам не е разглеждана. За мен беше резонно общината да покаже някакви разчети, когато има някакви данни за дадени обстоятелства. По-скоро изказването ми е в насока това, което каза заместник-кмет Недев, че хората, които работят там ще бъдат пренасочени в … ще се помъча да го цитирам, записах си „група за ремонт на тротоари“. Мен това далеч ме притеснява, защото всеки, който има познания в тази сфера е наясно, че когато се правят тротоари дали ще са с плочки, дали ще е с асфалт там работниците, които ще го извършват трябва да имат някаква квалификация. Не може да допуснем, че ще има качествен ремонт за какъвто всички така винаги сме били радетели от хората, които примерно нямат съответната компетенция. Разбира се, че групата на ГЕРБ винаги е била радетел на това да бъдат облекчавани по всякакъв начин, особено в период на пандемия за нашите съграждани, във всяка една сфера на тяхната дейност, но аз ще отбележа, че хората, които работят в тези паркинги, не само на „Воден“, на „Света Троица“, на „Петко Д. Петков“, на всички други са хора, към които общинска администрация е предприемала някакви така социални ангажименти и те са били, е било като социална функция на общината. Така, че аз не смятам, че отново аргументацията на администрацията е състоятелна, тъй като като аргумент за това паркинга да бъде освободен от заплащане се дават ниските разчети на приходи, заплатите на тези служители. Тоест, ако аргумента ни за освобождаване на един паркинг е това, че сме в пандемия и искаме да облекчим нашите съграждани е едно, но когато като аргумент ми се сочи ниска пълняемост, разход за заплати без да са дадени разчети аз не смятам, че това предложение е ясно мотивирано. Благодаря.

 **Г-н Иво Пазарджиев: Благодаря на г-жа Кръстева. Реплика за г-н Пламен Рашев.**

 **Г-н Пламен Рашев/ реплика/:** Всъщност не мога да разбера при положение, че финансово не е изгодно за общината, да казваме, че трябва да търсим и социални функции, нормално е тези хора, ако наистина заплатите им са основния източник да ги пренасочим в друга посока. Да, не е необходимо да бъдат в Комунални дейности звено ремонти на тротоари, но могат да бъдат в подобно за кратковременно паркиране. Така, че според мене няма драма. И това предложение е целесъобразно, ефективно и финансово изгодно за общината. И още повече има и социален елемент безплатно паркиране на многото нуждаещи се в тоя квартал. Това беше репликата, благодаря.

 **Г-н Иво Пазарджиев:** Благодаря на г-н Рашев. Дуплика за г-жа Кръстева. Дуплика за г-жа Кръстева, заповядайте.

 **Г-жа Наталия Кръстева /дуплика/:** Благодаря, г-н Пазарджиев. Господин Рашев, много е ясно, че няма драма. Тук говорим, че ние като общински съветници разглеждаме докладни дали внесени от нас като общински съветници, дали внесени от общинска администрация, които трябва да са аргументирани и подплътени. Както заявих в изказването си тук липсва разчет, липсва ясна аргументация на това предложение. Много добре в изказването си заявих какви са нашите мотиви. Разбира се, че сме радетели с всякакво облекчаване живота на нашите съграждани. Въпросът е, че тук се измества епицентъра на точката и не по-малко състоятелно е това, което отбелязах. Тези хора не са квалифицирани. А, ако искате, г-н Рашев, аз нееднократно съм говорила с всички хора, които работят по паркингите, помислете, поговорете с тях и вижте какво е мнението на самите работещи там. Благодаря.

 **Г-н Иво Пазарджиев:** Благодаря, г-жо Кръстева. Следващото заявено изказване от Билян Кирова.

 **Г-жа Биляна Кирова:** Благодаря. Само, че искам да покажа едни снимки, дали ще бъде възможно да споделя екрана си?

 **Г-н Иво Пазарджиев:** Да.

 **Г-жа Биляна Кирова:** Добре. Не мога да споделя екрана си, може би трябва да ми дадете някакво разрешение.

 **Г-н Иво Пазарджиев**: Господин Кутинчев какво … Я, пробвайте пак сега. Да, сега трябва да можете.

 **Г-жа Биляна Кирова:** Това, което ви показвам, уважаеми колеги и господин Председател, това е мястото, което се е оформило като паркинг до бл. Вела Благоева, който блок Вела Благоева, всъщност блока се пада от страната на снимащия, на гърба на снимащия, блок Ана Вентура е този, блок Вела Благоева се вижда ето тук, където ми е мишката, където са спрели следователно колите. Този блок Вела Благоева се намира в непосредствен близост до въпросния общински паркинг, за който трябва да вземем днес решение. Ето го блока се вижда ето тук, паркинга се пада в ето тази част. Този проблем и това състояние на така наречените зелени площи е от поне 20 години, а живеещите в квартала по-отдавна може би ще могат да кажат и в по задна дата. Хората нямат къде да спират в този район не заради Ковид, не заради пандемия или нещо друго, там просто не е проектирано, когато е създаван квартала да има възможност за повече паркоместа. Всъщност точно за това място е и актуалния ми въпрос, който ще прочета в края на сесията. Та с оглед на решаването на проблема на тези хора, защото тук имаме три осем етажни блока с по осем входа, в едно затворено пространство и хората нямат къде да спрат. Ако освободим паркинга от заплащане на такси това означава, че ние ще можем спокойно да освободим на хората допълнителна възможност да има къде да спират, за да не се образуват ето тези кални, грозни локви, които всъщност тази кал след това отива на улиците, когато изсъхне това нещо се вдишва от всички живеещи там, преминаващи там, всички деца, майки, баби, дядовци и т.н. Така, че мисля, че това е една страхотна стъпка към разрешаване точно този проблем, който е огромен за хората живеещи в квартала и мисля, че е едно много добро решение на общинска администрация. Благодаря.

 **Г-н Иво Пазарджиев:** Благодаря на г-жа Биляна Кирова. Господин Александър Неделчев за изказване. Заповядайте.

 **Г-н Александър Неделчев:** Благодаря, господин Председател. Аз се учудвам защо съдържанието на дебата по точката се измества към това какво ще работят освободените от паркинга работници. Това е работа на ръководството на „Комунални дейности“ и на общината. Сега нямало да имат квалификация да правят тротоари. Аз разбирам колегите от ГЕРБ, че още им държи влага от тоя безумен ремонт на ремонта, на ремонта, който те направиха с парите на русенци 10 000 000 лв. изтеглени за кредит и след три ремонта на едни тротоарни плочки може да мините сега и да ги видите колко процента от тях не са залепени и как като има дъжд като стъпиш на нея и ти пълни крачола с вода. Та, аз разбирам тяхното притеснение, но мисля, че ръководството на „Комунални дейности“ и на Община Русе имат достатъчно компетентни и квалифицирани хора, за да преценят възможностите на тези работници и ако трябва да им организират съответното обучение. Така, че не се притеснявайте, колеги, това, което вие направихте едва ли някой ще го повтори. Благодаря.

 **Г-н Иво Пазарджиев:** Благодаря на г-н Неделчев. Реплика за г-н Бедрос Пехливанян.

 **Г-н Бедрос Пехливанян /реплика/:** Господин Неделчев, това, което казахте не знам във връзка с кое изказване беше за разни там квалификации и т.н., както и да е. Госпожа Кирова много хубаво го каза аргумента, който е най-водещ в момента е да се осигури паркоместа за хората, които са в тоя район, което си е логичното. Това, което е като тръгнете по „Доростол“, като тръгнете по „Плиска“ и по много други места, това, което е факт. Аз пак казах това, което беше на паркинга на НАП никой нямаше в началото, сега той е безплатен и там е пълен този паркинг, това е добре и приветстваме го. Но аргументът, че са финансово губещи тези паркинги, тоест конкретно този аз не го приемам, това искаше да каже и г-жа Кръстева. Аз не знам Вие къде отидохте за разни плочки, тротоари, квалификации и т.н. Така, че това за мене е аргумента, което аз го приветствам и казах в моето изказване ад помислим и за други такива, които не са рентабилни да ги направим рентабилни, ако Вие не сте разбрали. Благодаря.

 **Г-н Иво Пазарджиев:** Благодаря на г-н Бедрос Пехливанян. Дуплика на Александър Неделчев.

 **Г-н Александър Неделчев /дуплика/:** Да, благодаря, господин Пазарджиев. Колега Пехливанян, не сте разбрали с чие изказване има връзка моето, слушайте по-внимателно изказванията. То имаше връзка с всички тия изказвания, които твърдяха, че видите ли тези работници нямат някаква квалификация. Колкото до това аз знам, че ви е неприятно напомнянето на безумията, които бяха вършени по време на вашето управление, но то е съвсем по темата това, което аз казах. Не е по темата това, което се опитвате вие да правите, при обсъждането на една конкретна точка, за решаването на един конкретен проблем за живеещите в конкретен район да се опитвате да правите някакви предложения за неща, които вие самите години наред не можахте да решите. Има време, ще им дойде ред и на тях, бъдете уверени.

 **Г-н Иво Пазарджиев:** Благодаря на г-н Неделчев. Има ли други желаещи за изказвания и предложения по точката? Не виждам в общия …

 **Г-жа Наталия Кръстева:** Господин Председател, имам заявена втора реплика в чата.

 **Г-н Иво Пазарджиев:** О, извинявай, направи си втората реплика. Извинявай.

 **Г-жа Наталия Кръстева /реплика/:** Благодаря. Тъй като в началото на сесията и аз адмирирах да не се политизира, очевидно има колеги, обаче, които използват всяка възможна трибуна и сесия на общинския съвет така да правят това. Аз искам да кажа на въпросния колега, че всеки гражданин е важен. Дали ще е служител в Комунални, дали ще работи на паркинг, дали ще бъде наш съгражданин, който живее в този район, всеки гражданин за нас групата на ГЕРБ е важен. Не политизирайте, колеги, дебатите по всяка възможна точка. По времето на ГЕРБ се правеше оценка, какво се прави в момента ще се даде след няколко години от нашите съграждани.

 **Г-н Иво Пазарджиев:** Благодаря на г-жа Кръстева. Ще дам възможност сега г-н Неделчев да си направи дупликата и към Вас, тъй като в случая пропуска беше мой, че не видях, че имате заявена реплика, за което се извинявам. Господин Неделчев направете си дупликата към г-жа Кръстева.

 **Г-н Александър Неделчев /дуплика/:** Благодаря. Уважаема госпожо, не знам защо наричате политизиране споменаването на факти, които са известни на всички русенци. Аз знам, че те не са ви удобни, но те са реалност, всеки трябва да носи отговорност за това, което е вършил и по-скоро за безобразията, които е вършил, харчейки парите на всички нас гражданите на Русе. Не се притеснявайте такива неща ще бъдат казвани и занапред, свиквайте и си вземете бележка просто от тях. И също така искам да Ви благодаря за информацията, че всеки гражданин е важен. Това е откритие, което сигурно скоро сте направили за себе си, аз за себе си съм го направил много отдавна.

 **Г-н Иво Пазарджиев:** За изказване г-н Орлин Дяков. Заповядайте, г-н Дяков.

 **Г-н Орлин Дяков:** Господин Председател, аз Ви моля, когато става въпрос за един паркинг до Воден да прекъсвате онези, които не говорят по точката. Не ме интересува мнението на г-н Неделчев за предишното управление, интересува ме какво ще се случи с паркинга. И това, което се случва в момента е меко казано така … айде да го нарека безредие. Благодаря.

 **Г-н Иво Пазарджиев:** Благодаря на г-н Дяков. Да, апелирам към съветниците да не се излиза от темата ма разговора и на предложението. Има ли други заявени изказвания по точката? Не виждам в общия чат. Господин Димитър Недев ще отговори.

 **Г-н Димитър Недев**: От името на администрацията аз искам да подкрепя направеното от нас предложение. Блок Вела Благоева, за който стана въпрос и с който блок ние имахме през изминалата година проблеми с хората, които живеят и действително нямат места за паркиране се намира на 20 метра от въпросния паркинг. И една от основните цели да предложим това е именно да решим частично въпроса с паркирането в този район. Имахме разговори с живущи, казахме ще търсим вариант и смятам, че сме го намерили донякъде. Що се отнася до липсата на финансови аргументи, тука стигнахме до едно противоречие, г-н Бедрос Пехливанян не приема финансовите аргументи, г-жа Кръстева не намира финансови аргументи, явно материалите се четат от различните хора по различен начин. Що се отнася до хората, аз казах, че бройките няма да бъдат съкращавани, никой за нищо не се е родил научен, всичко се учи във времето. Именно за това ние сме в разговор със Строителния техникум, с фирми, които извършват тази дейност, сформираме група в момента в Комунални дейности, която ще бъде обучена да поставя тротоарни плочки. Благодаря.

 **Г-н Иво Пазарджиев:** Благодаря на г-н Димитър Недев. Реплика за г-жа Наталия Кръстева.

 **Г-жа Наталия Кръстева /реплика/:** Господин Недев, аз ще Ви помоля да слушате внимателно изказванията на общинските съветници. Започнах моето изказване по следния начин, че на комисията, на която аз съм, член тази точка не е разпределена и не е гледана. Съответно казвам, че на съветниците, които сме в тази постоянна комисия разчети не са показвани. Както ние Ви слушаме внимателно, слушайте ни и вие. Ще използвам репликата да кажа на г-н Неделчев, че има морал във всичко и да бъде така добър да не злоупотребява с инвалидната си карта, с която по цял ден стои нерегламентирано на инвалидно паркомясто.

 **Г-н Иво Пазарджиев:** Колеги, ще помоля да не влизаме в лични нападки. Нашият правилник не ни позволява да влизаме в такива, така че, г-жо Кръстева, моля да не влизаме в лични нападки. Втора реплика за г-н Бедрос Пехливанян.

 **Г-н Бедрос Пехливанян /реплика/:** Да, благодаря, г-н Председател. Господин Недев, аз каза, че за мен не е приемлив този аргумент, който Вие сте го изтъкнали от финансова гледна точка. Значи, това не би трябвало да бъде аргумент. И препотретвам, че това, което казаха преждеговорещите, че този квартал има нужда да бъде този паркинг използван по този начин е истинското просто обяснение на нещата, което наистина е така. Хората имат потребност, но недейте изтъква финансовите аргументи, че те са причина за затварянето на този паркинг. И за кой пореден път да ви дам пример, че ако трябва да тръгнем от тези аргументи според вас трябва сума и паркинги да бъдат зачеркнати. Благодаря.

 **Г-н Иво Пазарджиев**: Благодаря на г-н Бедрос Пехливанян. Има ли други желаещи за изказвания и предложения по точката? Не виждам. Сега, имаме едно предложение от г-н Деян Недков, което обаче само да преместя нагоре, за да го прочета. Предложението е следното ,автоматична бариера с месечни магнитни карти и видеонаблюдение, цена 40 лв. на месец. Лично моето мнение е, че дали да има ръчна или автоматична бариера това си е работа на администрацията, ние няма как да им го вменим, колкото до цената на месец за ползване на един или друг обект имаме Наредба №16 и то би следвало да мине през промяна в нея, а не в тази точка. В тая връзка, г-н Недков, искате ли да го подлагаме на гласуване това предложение? Аз считам, че не е много законосъобразно.

 **Г-н Деян Недков**: Разбира се, че искам да се подложи на гласуване.

 **Г-н Иво Пазарджиев**; Добре, подлагаме на гласуване предложението на г-н Недков. Моля, системата в режим на гласуване.

**КВОРУМ – 42. С 18 гласа „за”, 9 „против” и 15 „въздържали се” не се прие предложението.**

 **Г-н Иво Пазарджиев:** Гласуваме като цяло предложението на общинска администрация. Процедура на гласуване. Моля, гласувайте.

**КВОРУМ – 45. С 32 гласа „за”, 3 „против” и 10 „въздържали се” се прие**

**РЕШЕНИЕ № 448**

На основание чл. 21, ал. 2, във връзка с чл. 21, ал. 1, т. 23 от Закона за местно самоуправление и местна администрация, Общинският съвет реши:

Общински паркинг „Воден“, находящ се на ул. „Солун“ в гр. Русе се определя за безплатно ползване от жителите и гостите на гр. Русе

**25 Точка**

**К.л.428 Годишен отчет за 2020 г. за изпълнение на Програма за опазване на околната среда на Община Русе 2017-2020 г.**

 **Г-н Иво Пазарджиев:** Кой ще докладва? Господин Димитър Недев, заповядайте.

 **Г-н Димитър Недев:** Уважаеми господин Председател, уважаеми общински съветници, за информация сме ви предложили годишния отчет за 2020 година за изпълнение на Програма за опазване на околната среда на Община Русе за периода 2017-2020 г. Този годишен отчет съгласно чл. 79, ал. 4 от ЗОС ще бъде изпратен на РИОСВ за информация. Отчетът, който община Русе отчита за изминалата година е подробно обяснен към материалите, които са приложени. Информацията е за сведение, тя не се гласува, но ако има каквито и да е въпроси сме на линия да отговорим.

 **Г-н Иво Пазарджиев:** Благодаря на г-н Недев. Има ли въпроси по точката? Не виждам такива заявени в общия чат. Материалът е само за информация, продължаваме със следваща точка.

**26 Точка**

**К.л.431 Приемане на годишен план за ползване на дървесина в горски територии общинска собственост за 2021 год.**

 **Г-н Иво Пазарджиев:** Господин Димитър Недев ще докладва.

 **Г-н Димитър Недев:** Уважаеми господин Председател, уважаеми общински съветници, предлагам на вашето внимание годишния план за ползване на дървесина в горските територии на община Русе за 2020 година. Подробно в таблиците сме обяснили по населени места видовете гори, видовете растителност. Мисля, че не е необходимо да изреждам всичко, все пак, ако има нужда от пояснение сме на разположение да внесем допълнителни пояснения.

 **Г-н Иво Пазарджиев:** Благодаря на г-н Димитър Недев. Има ли желаещи за изказвания и предложения по точката? Не виждам. Процедура на гласуване, моля.

**КВОРУМ – 42. С 41 гласа „за”, 1 „против” и 0 „въздържали се” се прие**

**РЕШЕНИЕ № 449**

ПНа основание чл. 21, ал. 2, във връзка с чл. 21, ал. 1, т. 8 от ЗМСМА, чл. 90 от Наредба № 1 за общинската собственост на Общински съвет - Русе, чл. 7, ал. 1, 3 и ал. 4 от НУРВИДГТДОСПДНГП, Общинският съвет реши:

Приема Годишен план за ползване на дървесина в гори, собственост на Община Русе за 2021 година, както следва:

1. В гори, попадащи в териториалния обхват на ДЛС „Дунав“:

|  |  |
| --- | --- |
| ГОДИШЕН ПЛАН ЗА ПОЛЗВАНЕ НА ДЪРВЕСИНА 2021 Г., СЪГЛАСНО ПЛАН-ИЗВЛЕЧЕНИЕ |  ОТ ОБЩИНСКИ ГОРСКИ ФОНД  |
| №поред | Кметство | Подотдел ио ГСП | Площнаподотдела/ха/ | Вид гора | ЗапасмЗ/ха/ | Общзапас/мЗ/ | Предвидено ползване по ГСП /м3/ | Забележка |
| 1 | Ястребово | 86-х | 1.2 | Шир. Нискост. | 42 | 50 | 50 | ак |
| 2 | Семерджиево | 86-в1 | 3.8 | Шир. Нискост. | 45 | 170 | 170 | ак |
| 3 | Бъзън | 86-г1 | 7.6 | Шир. Нискост. | 59 | 450 | 450 | ак |
| 4 | Бъзън | 86-е1 | 0.1 | Шир. Нискост. | 50 | 5 | 5 | ак |
| 5 | Бъзън | 86-ж1 | 0.1 | Шир. Нискост. | 50 | 5 | 5 | ак |
| 6 | Ново село | 174-г | 20.0 | Превръщане | 104 | 2080 | 420 | бл,здб |
| 7 | Ново село | 174-д  | 1.5 | Шир. Вискост. | 180 | 270 | 50 | срлп,пяс |
| 8 | Ново село | 174-е | 3.1 | Шир. Вискост. | 158 | 490 | 70 | срлп,пяс,брз |
| 9 | Ново село | 174-з | 7.8 | Шир. Вискост. | 144 | 1120 | 220 | срлп,чб |
| 10 | Ново село | 174-и | 1.5 | Шир. Вискост. | 133 | 200 | 30 | пляс |
| 11 | Ново село | 174-к | 1.5 | Иглолистни  | 267 | 400 | 80 | чб |
| 12 | Хотанца | 186-и | 0.9 | Тополови  | 78 | 70 | 70 | топола-и214 |
| 13 | Червена вода | 200-ж | 2.1 | Тополови  | 25 | 52 | 52 | топола-и214 |

1. В гори, попадащи в териториалния обхват на ДГС „Сеслав“:

|  |  |
| --- | --- |
| ГОДИШЕН ПЛАН ЗА ПОЛЗВАНЕ НА ДЪРВЕСИНАФОНД ЗА 2021 Г., СЪГЛАСНО ПЛАН-ИЗВЛЕЧЕНИЕ | ОТ ОБЩИНСКИ ГОРСКИ  |
| №поред | Кметство | Подотдел по ГСП | Площнаподотдела/ха/ | Вид гора | ЗапасмЗ/ха/ | Общзапас/мЗ/ | Предвидено ползване по ГСП /м3/ | Забележка |
| 1 | Тетово |  66-ж | 8.0 | Шир. Вискост. | 229 | 1830 | 370 | срлп,пляс,здб |
| 2 | Тетово | 66-к | 9.9 | Шир. Нискост. | 28 | 280 | 280 | ак |
| 3 | Тетово | 67-а | 6.1 | Превръщане  | 128 | 780 | 230 | дрлп,гбр,кл,здб,цр,пбрс |
|  4 | Тетово | 67-и | 8.2 | Превръщане | 110 | 900 | 230 | срлп/гбр/пляс |
| 5 | Тетово | 68-а | 1.3 | Тополови  | 19 | 25 | 90 | топола-и214 |
| 6 | Тетово | 68-ж | 2.4 | Шир. Нискост. | 42 | 100 | 180 | ак |
| 7 | Тетово | 69-а | 8.9 | Шир. Вискост. | 203 | 1800 | 360 | срлп,здб,пляс |
| 8 | Тетово | 69-в | 2.6 | Шир. Нискост. | 42 | 110 | 160 | ак |
| 9 | Тетово  | 69-д | 5.4 | Шир. Вискост. | 169 | 910 | 182 | срлп,пляс,здб |
| 10 | Тетово | 69-е | 5.6 | превръщане | 90 | 500 | 150 | срлп,кл,здб |
| 11 | Тетово | 69-к | 11.8 | Шир. Вискост. | 165 | 1950 | 390 | срлп,пляс,здб |
| 12 | Тетово | 71-м | 3.3 | Шир. Нискост. | 45 | 150 | 190 | ак |

**27 Точка**

**К.л.432 Кандидатстване на Община Русе по процедура чрез директно предоставяне на безвъзмездна финансова помощ BG05M9OP001-2.090 „Нова дългосрочна грижа за възрастните и хората с увреждания – Етап 2 – предоставяне на новите услуги, за конкретни бенефициенти /КБ/**

 **Г-н Иво Пазарджиев:** Господин Енчо Енчев ще докладва, заповядайте.

 **Г-н Енчо Енчев:** Уважаеми общински съветници, на вашето внимание представям предложение относно кандидатстване на Община Русе по процедура чрез директно предоставяне на безвъзмездна финансова помощ „Нова дългосрочна грижа за възрастните и хората с увреждания – Етап 2 – предоставяне на новите услуги, за конкретни бенефициенти. Целта на процедурата за директно предоставяне на безвъзмездна финансова помощ е да се изведат хора с увреждания и възрастни хора от специализираните институции и да се окаже подкрепа и предоставяне на социални услуги от резидентен тип, центрове за грижа за хора с увреждани и възрастни хора, за лица с психична разстройства, лица с умствена изостаналост, лица с различни форми на деменции, възрастни хора в невъзможност от самообслужване. Вашата подкрепа към настоящото предложение ще даде възможност Община Русе да подаде проектно предложение по процедурата по оперативна програма „Развитие на човешките ресурси“, да създаде две нови социални услуги – Център за грижа за лица с психични разстройства с капацитет 15 лица и Център за грижа за лица с различни форми на деменция с капацитет 15 лица в град Русе на ул. „Доростол“ №108, това е в бившия дом „Св. Димитър Басарбовски“, където вече приключват строително-ремонтните дейности. Това ще осигури възможност за настаняване на тези лица в среда близка до семейната. Не се изисква съфинансиране от бенефициента, тези две по 15 потребители ще бъдат избрани от Дирекция „Социално подпомагане“ по компонент 1 и общата сумата, за която ще кандидатстваме е в размер на 542 000 лв. Благодаря.

 **Г-н Иво Пазарджиев:** Благодаря на г-н Енчо Енчев. Има ли желаещи за изказвания и предложения по точката? Не виждам в общия чат. Моля за процедура на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 450**

На основание чл. 21, ал. 2, във връзка с чл. 21, ал. 1, т. 8 и т. 23 от Закона за местно самоуправление и местна администрация и чл. 53, ал. 3 от Закона за социалните услуги, Общински съвет – Русе реши:

1. Дава съгласие Община Русе да подаде проектно предложение по Процедура BG05M9OP001-2.090 „Нова дългосрочна грижа за възрастните и хората с увреждания – Етап 2 – предоставяне на новите услуги“, по Оперативна програма „Развитие на човешките ресурси“ 2014- 2020.

2. Създава две нови социални услуги: Център за грижа за лица с психични разстройства с капацитет 15 лица и Център за грижа за лица с различни форми на деменция с капацитет 15 лица с адрес: град Русе, ул. „Доростол“ №108, считано от датата на стратиране на дейностите по предоставяне на услугите по проекта съгласно Процедура BG05M9OP001-2.090.

3. Одобрява принципно асоциирано партньорство с Министерство на здравеопазването и Държавни психиатрични болници, от които ще бъдат изведени потребители на социалните услуги, след направена оценка на потребностите им.

**28 Точка**

**К.л.430 Приемане на бюджетна прогноза 2022 – 2024 г. – местни дейности на Община Русе и приложения**

 **Г-н Иво Пазарджиев:** Госпожа Емилия Пенева ще докладва. Заповядайте, г-жо Пенева.

 **Г-жа Емилия Пенева:** Уважаеми дами и господа общински съветници, предложената бюджетна прогноза за периода 2022-2024 година ви е предложена в 7 приложения, като 4 от тях касаят данни и прогнози, свързани с 3 лечебни заведения, включени в сектор Държавно управление. Това са приложения: 6А, 6Б, 6В и 10А. Останалите 3 приложения касаят местните дейности на общината. През периодът 2022-2024 година не е разчетен резерв за непредвидени и неотложни разходи и това съответно предполага риск за нормално функциониране на общинските дейности. При направеният анализ предвид приходите за периода и при постоянно нарастващите потребности общината при разчетените прогнози не би могла да задоволи ефективно всички свои дейности. В тази връзка анализът показва дефицит от 3 000 000 лв. за съответния период.

 **Г-н Иво Пазарджиев:** Благодаря на г-жа Емилия Пенева. Има ли желаещи за изказвания и предложения по точката? Не виждам заявени в общия чат. Процедура на гласуване, моля.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 451**

На основание чл.21, ал.2, във връзка с чл.21, ал.1, т.12 от ЗМСМА, чл. 83, ал.2 от Закона за публичните финанси и чл.16 от Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе, Общински съвет – Русе реши:

**Приема:**

І. Прогноза за периода 2022-2024 годинана постъпленията от местни приходи и на разходите за местни дейности – *Приложение №8 от Указанията на Министерство на финансите БЮ №1/10.02.2021г.*

ІІ. Прогноза на показателите за поети ангажименти и за задълженията за разходи на община Русе за периода 2021-2022 година - *Приложение 1а от Указанията на Министерство на финансите БЮ №1/10.02.2021г.*

ІІІ. Консолидирана информация по Приложение №6а - Прогноза за намерения за поемане на задължения чрез договори за финансов лизинг и други форми на дълг за периода 2022-2024г. – *съгласно Указанията на Министерство на финансите БЮ №1/10.02.2021г.*

ІV. Консолидирана информация по Приложение №6б - Прогноза за нов дълг и финансиране чрез заеми на база действащи договори и намерения за поемане на задължения по нови заеми за периода 2022-2024г. – *съгласно Указанията на Министерство на финансите БЮ №1/10.02.2021г.*

V. Консолидирана информация по Приложение №6в -Справка за разходите за лихви на начислена основа по обслужване на заемите на база действащи договори за заеми и намерения за поемане на задължения по нови договори за заеми за периода 2022-2024г.- *съгласно Указанията на Министерство на финансите БЮ №1/10.02.2021г.*

VІ.Прогноза за общинския дълг (включително и намеренията за поемане на нов дълг) и разходите за лихви по него за периода 2022-2024 година *- Приложение №6г от Указанията на Министерство на финансите БЮ №1/10.02.2021г.*

VII. Консолидирана информация по Приложение 10а „Прогноза за приходите и разходите на нефинансовите предприятия за периода 2022-2024г. и за активите и пасивите им към 31 декември на съответната година“, *съгласно Указанията на Министерство на финансите БЮ №1/10.02.2021г.*

**29 Точка**

**Корекция на бюджета на Община Русе за 2021 г.**

 **Г-н Иво Пазарджиев:** Госпожа Емилия Пенева ще докладва.

 **Г-жа Емилия Пенева:** Настоящата корекция на бюджета касае Инвестиционната програма на общината. Тя е предложена по доклад от директора на дирекция „Хуманитарни дейности“ и касае два обекта. Това са придобиване на мултифункционални легла за лежащо болни за Дом „Възраждане“ 40 броя и същия обект, само че за Дом. „Милосърдие“ за 15 броя легла става въпрос. Предлагаме сумата, която е предвидена в първоначалния бюджет по първия обект съответно да бъде завишена с 1488 лв., а втория обект с 15 броя легла за Дом „Милосърдие“ да увеличена на 558 лв. Предвид значимостта на обектите и необходимостта им за нуждите на двете специализирани институции предлагам да уважите промяната в инвестиционната програма.

 **Г-н Иво Пазарджиев:** Благодаря на г-жа Емилия Пенева. Има ли желаещи за изказвания и предложения по точката? Не виждам. Процедура на гласуване, моля.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 452**

На основание чл.21, ал.2 във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинския съвет – Русе реши:

**I. Разходи – държавни дейности**

ФУНКЦИЯ „ Социално осигуряване, подпомагане и грижи”

Дейност 540 „Домове за стари хора”

§ 5203 „Придобиване на друго оборудване, машини и съоръжения” +1 488лв.

Обект „Мултифункционални легла за лежащи болни - 40 броя

за ДСХ „Възраждане“ +1 488лв.

§1030 „Текущ ремонт“ -1 488лв.

**Всичко за дейност: 0лв.**

Дейност 541 „Домове за възрастни хора с увреждания“

§5203 „Придобиване на друго оборудване, машини и съоръжения” +558лв.

Обект „Мултифункционални легла за лежащи болни - 15 броя

за ДПЛФУ „Милосърдие“ +558лв.

§1030 „Текущ ремонт“ -558лв.

Всичко за дейност: 0лв.

Всичко за функция: 0лв.

Всичко разходи държавна дейност: 0лв.

Всичко разходи по бюджета: 0лв.

**30 Точка**

**К.л.435 Одобряване на задание, разрешаване изработването на подробен устройствен план /ПУП/ - Парцеларен план на пътна връзка през ПИ 47336.61.148 в м. „Ясаците“, землище на гр. Мартен**

 **Г-н Иво Пазарджиев:** Госпожа Магдалина Илиева ще докладва.

 **Г-жа Магдалина Илиева:** Уважаеми общински съветници, поддържаме така представените на вас материали по тази точка за одобряване на задание и разрешаване изработването на парцеларен план в местност „Ясаците“. Благодаря.

 **Г-н Иво Пазарджиев:** Благодаря на г-жа Илиева.Има ли желаещи за изказвания и предложения по точката? Не виждам в общия чат. Процедура на гласуване, моля.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 453**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 30, ал. 3 от ППЗОЗЗ и искане с вх. № УТ-16-6/11.02.2021 г. от Теменуга Валериева Малева, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план на пътна връзка до ПИ 47336.61.13 в м. „Ясаците“, землище на гр. Мартен през ПИ 47336.61.148 с НТП „За селскостопански, горски, ведомствен път“ - общинска публична собственост
2. Във връзка с преминаването през ПИ47336.61.148 – общинска публична собственост, дава съгласие от името на Община Русе и за собствена сметка възложителят да извърши процедурата по промяна предназначението на част от имота с площ 949 кв. м., като срока на предварителното съгласие е до влизане в сила на решението на Комисията по чл. 17, ал. 1 от ЗОЗЗ.

**31 Точка**

**К.л.436 Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – захранващ водопровод до имоти с идентификатори 63247.169.553, 63427.169.554, 63427.169.558 и 63427.169.542 в м. „Гълъбец“, землище на гр. Русе**

 **Г-н Иво Пазарджиев:** Госпожа Магдалина Илиева ще докладва, заповядайте.

 **Г-жа Магдалина Илиева:** Отново поддържаме така представените ви материали и предлагаме да вземете положително становище по така предложените материали за разрешаване изработването на парцеларния план в местността „Гълъбец“.

 **Г-н Иво Пазарджиев:** Благодаря на г-жа Илиева. Има ли желаещи за изказвания и предложения по точката? Не виждам заявени. Моля за процедура на гласуване. Стартираме системата, моля да гласувате.

**КВОРУМ – 43. С 43 гласа „за”, 0 „против” и 0 „въздържали се” се прие предложението.**

**32 Точка**

**К.л.438 Даване на разрешение за изработване на проект за подробен устройствен план – план за застрояване на поземлен имот с идентификатор 63427.146.13, находящ се в местността „Хаджигенова чешма“, гр. Русе**

**Г-н Иво Пазарджиев:** Госпожа Магдалина Илиева ще докладва, заповядайте.

 **Г-жа Магдалина Илиева:** Поддържаме така направеното предложение за изработване на подробен устройствен план за местността „Хаджигенова чешма“.

 **Г-н Иво Пазарджиев:** Колеги, след тази точка ще помоля да прегласуваме предходната, тъй като е имало проблем със системата. Сега, имали желаещи за изказвания и предложения по точка 32-ра, к.л. 438? Не виждам в общия чат. Моля за процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 455**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№№94И-9520-1#4/09.02.2021г., 94И-9520-1#6/11.12.2020г. и УТ-27-77/04.10.2019г. от Йорданка Димитрова Йорданова, упълномощен представител по пълномощно рег. №№6428 и 6429/25.10.2027г. на Ивайло Данаилов Дончев, Общински съвет – Русе реши:

 Одобрява задание за проектиране и разрешава изработване на план за застрояване (ПЗ) на поземлен имот с идентификатор 63427.146.13, находящ се в местността „ХАДЖИГЕНОВА ЧЕШМА“, гр. Русе, като с плана за имота се определи вилна зона за застрояване /Ов/ с плътност на застрояване до 40%, коефициент на интензивност на застрояването до 0,8 и процент на озеленяване – минимум 50% и височина на застрояването Н до 7 метра. ПЗ да се изработи с ограничителни линии на застрояване свободно разположени на минимум 6 метра от дъното му и 4 метра от всички останали вътрешни граници на имота. Да се изпълнят изискванията на чл. 108, ал. 2 от ЗУТ и да се съобразят становищата дадени с писма с вх.№№30-9965-37#1/01.03.2021г. от „В и К“ ООД – Русе и 30-9965-37#2/05.03.2021г. от „ЕРП Север“ АД.

 **Г-н Иво Пазарджиев:** Сега, поради технически проблем ще прегласуваме предходната точка, която пак беше единодушно гласувана, но за да сме изрядни с разпечатките. Предходната точка е 31-ва, контролен лист 436. Стартирана е системата, моля да прегласуваме точката.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 454**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 30, ал. 3 от ППЗОЗЗ и искане с вх. №УТ-16-76/07.12.2020 г. от ДЗЗД „Нептун – Гълъбец“, представлявано от Цветомир Николов Цанев, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия – захранващ водопровод до имоти с идентификатори: 63427.169.553, 63427.169.554, 63427.169.558 и 63427.169.542 в м. „Гълъбец“, землище на гр. Русе през следните имоти: 63427.169.815 с НТП „За друг поземлен имот за движение и транспорт“; 63427.169.837 с НТП „За второстепенна улица“; 63427.169.553, 63427.169.554, 63427.169.558 и 63427.169.559 – частна собственост.
2. Дава предварително съгласие за утвърждаване на трасе на довеждащата инфраструктура за срок от една година.

 **Г-н Иво Пазарджиев:** Следващите две точки 33 и 34-та ще помоля г-н Рашев да води. Господин Рашев на линия ли сте?

 **Г-н Пламен Рашев:** Да.

**33 Точка**

**Вх.№ 230/2021 Опрощаване на публично вземане по Молба за опрощаване до Президента на Република България с вх. № 94-05-23/08.01.2021г.**

 **Г-н Пламен Рашев:** Заповядайте, г-н Пазарджиев.

 **Г-н Иво Пазарджиев:** Уважаеми дами и господа общински съветници, настоящия проект за решение касае Общински съвет – Русе да предложи на президента на Република България да опрости публично вземане, което държавата има спрямо лице с инициали Д.С.П. Подробно е мотивирано предложението, касае се за незначителна според мен сума в размер на 520 лв. под една минимална работна заплата. Лицето явно е в тежко финансово положение, така че предлагам да подкрепим този проект за решение.

 **Г-н Пламен Рашев:** Уважаеми колеги, мнения, съображения? Не виждам в общия чат. Моля, устройствата за гласуване. Гласувайте.

**Г-н Иво Пазарджиев:** Господин Рашев тъй като вие няма да видите резултата, аз ще го обявя.

**КВОРУМ – 44. С 41 гласа „за”, 0 „против” и 3 „въздържали се” се прие**

**РЕШЕНИЕ № 456**

 На основание чл.21, ал.1, т.23 от ЗМСМА, във връзка с чл. 8 и 9 от Указа за опрощаване на несъбираеми дългове към държавата, Общински съвет - Русе реши:

1. Предлага на Президента на Република България да опрости публичното вземане по Молба за опрощаване с вх. № 94-05-23/08.01.2021г., което държавата има спрямо Д. С. П .

**34 Точка**

**Приемане план за заседанията на ОбС – Русе за периода месец април 2021 – юли 2021 г.**

**Г-н Пламен Рашев:** Заповядайте, г-н Пазарджиев.

 **Г-н Иво Пазарджиев:** Уважаеми дами и господа общински съветници, настоящия проект за решение касае приемане на план за провеждане на нашите заседания през следващо четиримесечие. Предложенията за дати за следващите заседания на ОбС – Русе са за: 22 април, 20 май 2021, 17 юни, както и 15 юли. Умишлено юлската сесия се изтегля малко по-рано, тъй като да има възможност и общинските съветници, и администрацията да си завършат работата по навреме, за да могат да използват времето за отпуски. Благодаря.

 **Г-н Пламен Рашев: Колеги, п**редложението беше обсъдено на председателски съвет, имате и вие възможност, мнения, съображения. Не се вижда в общия чат за изказване. Моля гласуваме, устройствата за гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 457**

 На основание чл.57, ал. 2 от ПОДОбС, общинският съвет реши:

 Утвърждава дати за провеждане на заседанията на ОбС – Русе за периода м. април 2021 г. – м. юли 2021 г., както следва:

* + 22.04.2021 г.
	+ 20.05.2021 г
	+ 17.06.2021 г.
	+ 15.07.2021 г.

 **Г-н Иво Пазарджиев:** Благодаря на г-н Пламен Рашев.

**35 Точка**

**Освобождаване от плащане на месечни наемни вноски на наемателите на общински обекти за периода от 01.02.2021 г. до 31.03.2021 г. включително, чиято дейност е засегната от наложените временни противоепидемични мерки със заповеди на Министъра на здравеопазването на Република България през време на извънредната епидемична обстановка, удължена с РМС № 72/26.01.2021 г.**

 **Г-н Иво Пазарджиев:** Госпожа Златомира Стефанова ще докладва.

 **Г-жа Златомира Стефанова:** Благодаря, господин Председател. Уважаеми общински съветници, с въвеждането на рестриктивните противоепидемични мерки наемателите на обекти общинска собственост, попадащи в приложното поле на посочените заповеди на министъра на здравеопазването не могат да изпълняват дейността си, както е … пълноценното, спокойното и безпрепятственото ползване на наетите помещения общинска собственост. За пореден път предлагаме на вашето внимание като мярка да подпомогнем тези, които са спрени със заповедта на министъра. Разбира се има много други бизнеси, които са засегнати, но общината предлага точно, помощ точно на тези. Финансовото измерение от предприетите мерки е в приблизителен размер на 28 000 лева. Така, че предлагаме да дадете съгласието си да не се начисляват и да не се заплащат изцяло наемните вноски за периода от 1 февруари до 31 март 2021 година включително за отдадените обекти под наем общинска собственост в уговореното в договорите за наем предназначение – заведения за хранене и развлечения по смисъл на чл. 124 от Закона за туризма, игрални зали и казина, детски градини, детски ясли, освобождават се само за периода 22 март до 31 март включително. Фитнес центрове, спортни зали и клубове, образователни центрове и други обучителни центрове и школи, организирани от физически и юридически лица, предлагащи групови извънкласни дейности, занимания, дейности по интереси, занимални и други организирани в извънучилищната среда за всички възрастови групи. Наети общински обекти, чието уговорено предназначение е свързано с провеждането на семинари, обучения, тийм билдинги, изложения, конферентни мероприятия и други обществени мероприятия в присъствена форма на културни и развлекателни мероприятия, галерии, занятия на танцовото, творческото, музикално изкуство и др. Благодаря ви.

 **Г-н Иво Пазарджиев:** Благодаря на г-жа Златомира Стефанова. Има заявено изказване от г-н Бедрос Пехливанян. Заповядайте, г-н Пехливанян.

 **Г-н Бедрос Пехливанян:** Благодаря, г-н Председател. Ще бъда много кратък. Няма как да не приемем такива мерки, още повече, че още преди близо 10 месеца ние също бяхме ги предложили и продължаването им е много добър знак за общината. Въпреки, че те не са минали по комисии и така нататък с две ръце трябва да гласуваме за такъв тип материали. Трябва да ви кажа, че заедно с мерките на държавата общините също трябва да търсят всякакъв вид облекчения за бизнеса, още повече този конкретен материал касае местен бизнес, много местни фирми. И повярвайте ми от гледна точка на средния, който аз управлявам всяко едно такова освобождаване от разход, от нещо, което трябва да се плаща или облекчава е невероятна глътка въздух за оцеляването на много фирми. И за да завърша искам да ви кажа, че подготвяме и мислим за такъв материал, който да бъде насочен към освобождаване на част от данъка за битови отпадъци, защото считаме, че така несправедливо в месеците, когато тези бизнеси са затворени и не функционират да се плаща в пълен размер данъка за битовите отпадъци, за този период, когато е бил принудително затворен също така ще помислим и за тротоарното право, което считаме също, че също може да бъде като мярка за облекчение на точно този, един от най-пострадалите бизнеси … е този. Благодаря.

 **Г-н Иво Пазарджиев**: Благодаря на г-н Бедрос Пехливанян. Има ли други желаещи за изказвания и предложения по точката? Не виждам. Процедура на гласуване, моля по точката.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 458**

На основание чл.21, ал.1, т.8, във връзка с чл.21, ал.2 от Закона за местното самоуправление и местната администрация, и чл. 6в от Закона за мерките и действията по време на извънредното положение, обявено с решение на Народното събрание от 13.03.2020 г., и за преодоляване на последиците, по повод на въведените временни рестриктивни противоепидемични мерки със заповеди с номера РД-01-173/18.03.2021 г. и РД-01-677/25.11.2020 г. (изменена и допълнена със заповеди с номера РД-01-52/26.01.2021 г. и РД-01-132/26.02.2021 г.), всичките издадени от Министъра на здравеопазването на Република България, Общински съвет – Русе реши:

 Дава съгласие да не се начисляват и да не се заплащат, изцяло, наемните вноски за периода от 01.02.2021 г. до 31.03.2021 г. включително, за отдадените под наем обекти – общинска собственост, с уговорено в договорите за наем предназначение:

- заведения за хранене и развлечения (по смисъла на чл. 124 от Закона за туризма);

- игрални зали и казина;

- детски градини, детски ясли – освобождават се само за периода от 22.03.2021 г. до 31.03.2021 г. включително;

- фитнес центрове, спортни зали и клубове;

- образователни центрове и други обучителни центрове и школи, организирани от физически или юридически лица, предлагащи групови извънкласни дейности и занимания, дейности по интереси, занимални и други, организирани в извънучилищна среда за всички възрастови групи;

- наети общински обекти, чието уговорено предназначение е свързано с провеждане на семинари, обучения, тимбилдинги, изложения, конгресно-конферентни мероприятия, други обществени мероприятия в присъствена форма; на културни и развлекателни мероприятия (галерии, занятия на танцовото, творческото, музикалното изкуство и други).

**36 Точка**

**Питания**

 **Г-н Иво Пазарджиев:** Първото заявено питане е от г-жа Биляна Кирова. Заповядайте, г-жо Кирова да представите питането ви.

 **Г-жа Биляна Кирова:** Благодаря, Уважаеми господин Милков, повече от 20 години жителите на бл. Вела Благоева в кв. Възраждане са потърпевши от липсата на обособени места за паркиране пред жилищния блок. Тъй като няма къде да паркират автомобилите си, те са принудени да го правят в тревните площи, които отдавна вече са се превърнали от тревни в изцяло кални площи. Освен, че се разорава зелената зона пред блока, което създава нелицеприятна гледка за живущите в района и преминаващите от там граждани, калта, която полепва по гумите на автомобилите, се разнася по съседните улици. От една страна улиците биват замърсени, а от друга това създава допълнителна предпоставка за увеличаване запрашеността на въздуха. Всичко това го дишаме ние. Предвид казаното до тук въпросът ми към Вас е с оглед решаване на този отлаган с години проблем. Моля да получа информация предвижда ли се изграждане на паркинг за жителите на бл. Вела Благоева, за да могат те да преустановят паркирането на личните си автомобили в зелените площи. Също така всъщност бях подготвила тези снимки, които показах в изказването си за паркинга общинския, така че няма да ги показвам. Става въпрос именно за мястото, което показах със снимките и него визирам и в питането си. Благодаря.

 **Г-н Иво Пазарджиев**: Благодаря на г-жа Кирова. Кой ще отговори от администрацията на питането? Госпожа Магдалина Илиева, заповядайте.

 **Г-жа Магдалина Илиева**: Уважаеми общински съветници, уважаема г-жо Кирова, тук става въпрос точно за този терен, за който г-н Недев каза, че се намира на около 20 метра от паркинга на Воден. Така, че освен осигуряването на свободно достъпни на паркоместа на паркинга на Воден ние ще предприемем действия като направим текущ ремонт на загубилите блясъка си от преди много години терени зелени. Ще изградим паркоместа от паркинг елементи на тревна фуга. Благодаря.

 **Г-н Иво Пазарджиев**: Благодаря на г-жа Магдалина Илиева. Имате ли допълнителни въпроси или становища, г-жо Кирова?

 **Г-жа Биляна Кирова**: Ами, то е между въпрос и становище, много се надявам обаче дърветата в района да не пострадат от това. Иначе наистина много се радвам за решението, което са взели общинска администрация, защото хората там наистина страдат от години и е много голям проблем. Просто единствено молбата ми е по възможност … Чува ли се добре всъщност?

 **Г-н Иво Пазарджиев**: Да, чуваме ви.

 **Г-жа Биляна Кирова:** Молбата ми единствено е по възможност да се запазят дърветата в района и да не се отсичат, за да се направят тези паркоместа. Благодаря.

 **Г-н Иво Пазарджиев:** Благодаря на г-жа Биляна Кирова. Госпожа Магдалина Илиева ще отговори.

 **Г-жа Магдалина Илиева:** Няма да бъде премахнато нито едно дърво, освен, ако то не е изсъхнало. В този район паркоместата ще се намират между дърветата, както е направено и на „Алея Възраждане“.

 **Г-н Иво Пазарджиев:** Благодаря на г-жа Магдалина Илиева. Следващото питане е от г-жа Алисе Муртезова, но тъй като тя отсъства днес от сесията получих от нея съобщение с молба същото да бъде представено от председателя на групата общински съветници г-н Бедрос Пехливанян. Господин Пехливанян, заповядайте.

 **Г-н Бедрос Пехливанян:** Да, благодаря, г-н Председател. Ще изчета въпроса на г-жа Муртезова, относно нерегламентирано сметище в село Червена вода. Уважаеми г-н Милков, Уважаеми г-н Пазарджиев, на 4 март проведох поредния си приемен ден като общински съветник от групата на ПП ГЕРБ. Към мен се обърна г-жа Ивета Александрова, която живее близо до центъра на село Червена вода. На 200 метра от нейната къща, се е образувало огромно нерегламентирано сметище. Проблемът е стартирал с началото на ремонта на пътя Русе-Кубрат. Видно от предоставения снимков материал на поляната се изхвърлят отпадъчни материали като фрезован асфалт, камъни и пръст. „Времето ще се затопли, а аз няма как да отворя дори прозорец, имам дете на две години и в момента съм бременна. Искам да се обърне внимание на проблема и отговорните институции да поемат ангажимент за възстановяването на поляната и пътя, който наскоро беше насипан с чакъл, но заради тежките камиони вече и него то няма“, оплака се още младата майка в приемната ми. Като общински съветник се ангажирах да внеса това питане и междувременно изпратих сигнали до АПИ и до Областна управа. Уважаеми г-н Милков, винаги съм се отзовавала на проблемите на хората, дори някои от тях да изглеждат за институциите незначителни, за мен и за гражданите са много сериозни. Затова и този път поставям поредния въпрос, подхождайки с изключителна отговорност и разчитайки на компетентните органи да си свършат работата. Очаквам бързо и адекватно решение. Благодаря.

 **Г-н Иво Пазарджиев**: Да, благодаря ви. Господин Димитър Недев ще отговори.

 **Г-н Димитър Недев**: Отговорът е до г-жа Муртезова, макар че г-н Пехливанян го постави като въпрос. Хронологията е следната: на 05.03.2021 г. е извършена съвместна проверка от отдел „Екология“ и отдел „Общинска собственост и земеделие“ към община Русе. Сигналът, който е подаден смятаме, че е основателен. В ходът на проверката се установи струпване на земни маси и строителни материали, нали не става въпрос за отпадъци, земни маси и строителни материали на територията на землището на с. Червена вода, от подизпълнителя на ремонтните дейности на пътя II -23 Русе- Кубрат. На фирмата „ИСА 2000“ ЕООД е съставен Констативен протокол с дадени предписания, те имат срок 31.03.2021 г. да се предприемат мерки по почистване на струпаните маси и строителни материали от землището на с. Червена вода. Казахте, че има отговор от АПИ за съжаление ние нямаме информация какво са отговорили АПИ. Но това е на база на констатацията на проверката извършена от община Русе.

 **Г-н Иво Пазарджиев:** Благодаря на г-н Димитър Недев. Има ли становище или въпроси по питането, г-н Пехливанян?

 **Г-н Бедрос Пехливанян:** Не, благодаря. Най-вероятно отговорите от АПИ и от областна управа най-вероятно г-жа Муртезова може би ги е получила.

 **Г-н Иво Пазарджиев:** Да, благодаря ви. Уважаеми колеги, преди да закрия заседанието искам да изкажа благодарност на г-н Кутинчев и на администрацията за експедитивния начин, по който успяхме да проведем сесията. За няколко дни успяха да направят чудеса наистина, за да имаме система за гласуване, която да е налична от устройствата ви. Така, че благодарност на администрацията, на кмета и на всички, които съдействаха за това. Закривам заседанието.

***Забележка*:** На основание на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация протоколите с резултатите от поименното гласуване са приложени към настоящия протокол.

**ПРЕДСЕДАТЕЛ:**

**/Иво Пазарджиев/**